text:
EB/Streymur hava seinastu umførini veruliga fingið vind í seglini í Effodeildini, eftir eina laka byrjan. Teir hava innheinta munin upp til Víking, og í dag, eisini lagt seg fram um teir. 3-0 sigurin á TB við Stórá í dag, var uppiborin, men longi stóð tó javnt á. Bæði liðini høvdu sínar stórar møguleikar, og tá TB so byrjaði at fáa fleiri møguleikar, slógu sundalagsmenn til, og so bleiv uppgávan torfør hjá TB, sum máttu satsa fram eftir. Gestirnir fingu tvey mál afturat, við kontrafótbólti av allar hægsta kvaliteti. Nýggja oddaliðið er avgjørt best skipaða lið, ið higartil hevur vitjað við Stórá.
Kviku gestirnir straffaðu TB móti dystarenda
Vandamikli áloypairin, Arnbjørn Hansen var, allan dystin, sera vandamikil, og tá hann einu ferðina slapp fram við stinnu verjuni hjá TB, spurdist størur møguleiki burturúr. Hart trýstur av liðskipara okkara, Óla Johannesen, fekk Arnbjørn tó ikki nóg nógva ferð á skot sítt, og so gjørdist bjargingin væl lættari hjá Ivani Stojkovic. TB var nú blivið ávarað, og restina av dystinum lá Arnbjørn og lúrdi millum bakkarnar og miðverjarnar. Pætur Dam Jacobsen spældi eisini ein frálíkan dyst, til hann í seinna hálvleiki bleiv skiftur út fyri Arnar Dam. Arnar tók tó væl yvir, og bara økti um trýstið. Mest eyðsýndi leikarin hjá gestunum í dag var tó Leif Niclasen á høgra vongi. Hann endaði dystin við trimum málum, og í honum eiga sundalagsmenn ein vandamiklan og sera dugnaligan vong. Eftir fyrsta málið, bleiv plássið stórt úti í høgra borði, tá TB flutti fleiri fólk fram á vøllin, og tað plássið gagnýtti Leif til fulnar, og skoraði tvey mál afturat. Eitt sera flott avrik av Leif, og kanska ikki heilt tað, sum TB hevði uppiborið. Tó var sigurin uppiborin, men fortreytirnar blivu broyttar nógv, tá fyrst hol var komið á.
Verjuketan bleiv væl vard
Undirritaði hugsar aftur á Champions League finaluna, sum Liverpool spældi móti AC Milan í 2005. Tá valdi spanski venjarin hjá Liverpool, Rafael Benitez, at skifta Dietmar Hamann inn, so at hann kundi verja defensiva miðvøllin betur, so brasiliumaðurin, Kaka ikki slapp at gera størri skaða, enn henn longu hevði gjørt. Italiumenn førdu heili 3-0, tá liðini fóru til hálvleik, og eftir at sterki týskurin kom á vøllin, krúllaði hann Kaka saman, og legði hann í lumman. Kaka bleiv nærum ósjónligur restina av dystinum, og Liverpool framdi størsta bragd, sum framt er í europeiskum fótbólti nakrantíð, og vann at enda við brotspørkum.
Eitt framúr taktisk broyting, sum fullkomuliga broytti dystin.
At samanbera fótbólt á so ymiskum støði er ofta betur ógjørt, men uppgávan hjá Paula G. Hansen leiddi tankarnar hjá undirritaða, aftur til týska verjukenda miðvallaran hjá Liverpool.
Eins og Hamann gjørdi tað so fyrimyndarliga, so fekk skálamaðurin, Pauli G. Hansen fullkomuliga forðað fyri okkara vandamesta álopsleikara, Bojan Timic, og so bleiv uppgávan tað torførari hjá heimaliðnum.
Skálamaðurin byrjaði tó dystin á bonkinum, men longu eftir trimum minuttum, sendi venjarin, Heðin Askham hann á vøllin, fyri skadda Sorin Anghel, sum bleiv sligin í óvit av liðfelaga sínum, René Tórgarð. Pauli takkaði fyri álitið, og við einum fantastiskum avriki, varð hann ein av høvuðsorsøkunum til, at EB/Streymur í dag eru ovastir í Effodeildini.
Høvdu trupult við at finna pláss
Ein av okkara størstu hóttanum í ár, er serbin, Bojan Timic. Hann fekk tó sera lítið pláss í dag, og tá hinir í álopspartinum, ikki heilt rukku somu hæddum, sum undanfarnu dystirnir á heimavølli, so bleiv uppgávan sera trupul hjá heimaliðnum. Tó spurdist nakrir møguleikar burturúr, og beint undan steðginum var um reppið, at Rógvi Joensen slapp fram at einum hørðum innleggi úr høgru. Við aftaru stong, undir hørðum trýsti, fekk ein verjuleikari tó bjargað í síðstu løtu, áðrenn evnaríki TB leikarin fekk prika tonna á, og lagt TB á odda. Hesa síðstu løtuna í fyrra hálvleiki kundi TB eisini lagt seg á odda við einum vandamiklum frísparki frá áður umrødda Bojan, men skotið brast á stongina. Onkur onnur roynd bleiv eisini bjargað meistarliga av René Tórgarð, men inn fór bólturin ikki, og so var púra javnt, tá liðini fóru til steðgin.
Fyrsta hattrikkið við Stórá
Sum seinni hálvleikur leið, fingu gestirnir alt meira pláss, og fingu greiðari leikliga yvirvág. TB bleiv trýst longur aftur á vøllin, men nakran málmøguleika bleiv tað tó ikki til. Men 20 minuttir fyri dystarlok, broyttust fortreytirnar brádliga.
Eftir uppspæl úr vinstru, kemur eitt innlegg høgt innfyri til aftastu stong. Júst sum Gunnleif Olsen hjá TB skuldi skalla burtur, fær Arnbjørn Hansen snitta hann upp um Gunnleif, og bólturin fall so niður, sum á einum silvurfati, til Leif Niclasen, sum tamdi kvikliga, og hamraði so bóltin upp undir nettakið. Gleðin var, sum vera man, sera stór á gestunum, og teirra nógvu fjepparum, sum valdu at koma suður at fylgja sundalagsmonnum, hendan góðveðursdag.
TB mátti nú satsa, og eftir einari løtu, bleiv eini miðverjin, Dmitrije Jankovic settur fram í álopið, har hann skuldi royna at vinna TB størri mun, og møguliga onkran møguleika eisini. Við at satsa soleiðis, so er tað ikki altíð, at tað eydnast at fáa úrtøku. Og í dag skuldi so verða dagurin, har onki spurdist burturúr. Hinvegin fingu vandamiklu álopsleikararnir hjá gestunum meira pláss, og tá er altíð vandi á ferð. Serliga var tað úr høgru síðu, at størsta hóttanin kom, og ikki var tað løgið heldur, tí tað var júst tann síðan, sum Dmitrije hevði vart so fyrimyndarliga fyri. Leif Niclasen, sum longu hevði lagt gestirnir á odda, ynskti inniliga at avgera dystin, og tað slapp hann eisini. 11 minuttir eftir leiðslumálið, kom hann at standa leysur mitt fyri, eftir eitt av mongu skjótu álopunum hjá teimum, og frá stuttari fjarstøðu var hann ísakaldur, og sløkti vónina hjá TB.
Heimaliðið gavst tó ikki, uttan eina síðstu roynd, og var størri hepni við Bojan og TB, so kundu teir hava minkað um munin, tá serbin enduliga slapp fram við Marna Djurhuus. Harða skot hansara smeyg sær tó uttanvert handaru stong, og fleiri møguleikar fullu ikki í lut til heimaliðið hendan dagin. Í hinum endanum var Leif hinvegin ikki liðugur, og hann slapp at staðfesta trygga sigurin, við sínum triðja máli. sendingin inn um verjuna frá Hans Paula Samuelsen, var av bestu góðsku, og tætt undir málinum skoraði Leif lættliga til 3-0. Hattrikkið hjá Leif Niclasen er tað fyrsta av sínum slag á nýggja leikvøllinum við Stórá, og hetta er eisini fyrsti ósigurin hjá TB á heimavølli í ár.
Virðiligt oddalið
At EB/Streymur í dag kann kalla seg oddalið, er fult uppiborið, sæð útfrá dystinum í dag. Teir eru best skipaða liðið, ið higartil hava vitjað við Stórá, og breiddin á hópinum er góð. Teir sum komu inn, spældu allir væl, og tað ber brá av, at teir verða ringir at koppa í ár. Hugsast skal um, at teir spældu uttan vanliga liðskipara sín, Egil á Bø, og at Pætur Dam Jacobsen einans júst er komin aftur, eftir at hava sitið úti við skaða. So tað skuldi verið løgið, um ikki sundalagsmenn bara gerast sterkari, sum kappingin líður.
Hjá TB hevur tað eisini gingist væl, fyrstu umførini, men í dag kiksaði tað so. Tað er tó ongin skomm í at tapa móti einum so sterkum liði, og menn bardust manniliga fyri sakini. verða innsatsarnir eins góðir móti øðrum liðum, so trýr undirritaði, at TB væl kunnu fáa fleiri góð úrslit afturat í ár. Eisini á útivølli.
Eftir er bert at siga, komið aftur dreingir, og drívið á.
HAGTØL
Effodeildin – 10. umfar:
FC Suðuroy-NSÍ 0-2 (0-1)
0-1: Klæmint A. Olsen (44.) (br.)
0-2: Jann Martin Mortensen (83.)
Reytt kort: Poul N. Poulsen (FC Suðuroy)
HB-KÍ 5-0 (3-0)
1-0: Fróði Benjaminsen (14.) (br.)
2-0: Jógvan Andrias Nolsøe (15.)
3-0: Rógvi S. Holm (28.)
4-0: Símun Samuelsen (51.)
5-0: Christian R. Mouritsen (78.)
Reytt kort: Fróði Benjaminsen (HB)
ÍF-B36 1-1 (0-1)
0-1: Bárður Olsen (43.)
1-1: Clayton Soares (83.)
Reytt kort: Bartal Eliasen (ÍF)
B68-Víkingur 1-1 (0-0)
1-0: Jónleif Højgaard (53.)
1-1: Lasse Qvist (80.)
TB-EB/Streymur 0-3 (0-0)
0-1: Leif Niclasen (71.)
0-2: Leif Niclasen (82.)
0-3: Leif Niclasen (85.)


c: text/html

text:
Gjógvarenni og Skýlisklettur komu aftur kl. 07:30 í morgun og klokkan 8:15 legði Stakkavík at bryggjuna við NFCS.
Gjógvarenni hevði 2.204 pund, tað mesta var toskur, 2.100 pund toskur, 100 pund hýsa og 4 pund brosma.
Roynt var við línu norðan fyri Føroyar.
Stakkavík hevði 5.760 pund á 38 stampum, tað mesta hýsa 3.900 pund hýsa, 1.700 pund toskur og restin annað fiskaslag.
Roynt var við línu norðan fyri Føroyar.
Skýlisklettur hevði 3.014 pund, hýsa og toskur, 1.800 pund hýsa, 1.200 pund toskur og restin annað fiskaslag.
Roynt var við línu norðan fyri Føroyar
Allar sølurnar blivu boðaðar frá til Fiskamarknaðin Føroyar og landa bleiv til NFCS.

robotstxt: allowed

filter: keep


text:
Framleiðsluvørur
KEMILUX er fyrst og fremst føroysk framleiðsla av sápu, bæði til ídnaðin og húsarhaldsnýtslu.
Í 1965 fór KEMILUX undir at framleiða sápu. KEMILUX hevur av fyrstan tíð framleitt sápu til ídnaðin og til heimanýtslu.
Fiskivinnan hevur altíð verið miðdepilin hjá KEMILUX. Fyritøkan hevur av fyrstan tíð megna at vinna sær serkunnleika innan reingerðartørvin hjá fiskivinnuni og hevur KEMILUX brúkt sínar royndir til at røkka øðrum vinnugreinum eisini.
Í dag framleiða vit sápu og reingerðarevni til húsarhald, stovnar og virkir. Allar uppskiftir eru føroyskar og verða framleiddar við føroyskari arbeiðsmegi í Føroyum. Vit eru sera errin av, at vit, sum føroysk framleiðsla, framvegis, eftir meiri enn 50 ár, megna at framleiða sápu bæði til føroyska og útlendska marknaðin. Høga góðskan í sápusamansetingini hevur alt at týða fyri okkum, og er høvuðsorsøkin til, at vit kunnu kappast bæði altjóða og á heimamarknaðinum. í dag útflyta vit føroyska sápu til 8 lond.


text:
Vit leitaðu okkum út á Námsvísundadeildina hjá Fróðskaparsetrinum, har okkara ítróttaráðgevi Helgi Winther Olsen arbeiðir til dagligt. Helgi fekk loyvi at velja millum øll nøvnini, sum hava sent okkum ynksi um at fáa Sverri Sandberg út at vitja teirra flokk.
Her síggja tit lutakastið.
Vinnararnir gjørdust tveir 5. flokkar.
- Skúlin á Skúlatrøð í Klaksvík, sum hava sent okkum film av, tá tey hava verið í Róðraneystinum og roynt rógvimaskinurnar har – løtumynd sæst her.
- Hoyvíkarskúli, sum hava sent okkum mynd, har næmingarnir vitja ein føroyskan bát og rópa hart, at tey vilja fegin fáa Sverra á vitjan.
Nú gleða vit okkum til at koma út at hoyra og sígga felagsskap og rørslugleði.
Vit síggjast í viku 42.


text:
“Smáir gerningar gjørdir í kærleika eru við til at broyta heimin”
Hetta er slagorðið fyri góðskudagarnar sum verða hildnir í Sandoyar prestagjaldi. Undir góðskudøgunum fara fólk og kirkjulið at veita eina hjálpandi hond til eldri fólk, sjúk og onnur, sum hava tørv á hjálp.
Um tær annaðhvørt tørvar hjálp, ella tú vilt hjálpa, set teg í samband við hesi fólk:
Sands bygd, Gudny D. Hentze, tel. 258228.
Skálavíkar bygd, Anna Gærdum, tel. 251590.
Húsavíkar bygd, Eisinbjørg Clementsen, tel. 224583.
Dals bygd, Sjúrður Nolsøe, tel. 265271.
Skopunar bygd, Elisabeth Leo, tel. 221935.
Les meira her.


text:
Sigur søguna um ein av máttmiklastu profetum í Gamla Testamenti, Elia, sum óræddur fanst at kongum ísraelsmanna, tá ið teir vendu sær frá Gudi. Hetta vóru ófriðarligar tíðir við ógvisligum bardøgum, har blóðið fleyt í stríðum streymi. Ongin varð spardur, tá ið tað ráddi um at vinna sær vald, hevna ella gera enda á gudloysi.
Ein smádrongur fylgist við Elia og upplivir alt tað, Elia var fyri, t.d. tá ið hann sigraði á Baalsprofetum, sendi eld av himli at oyða hermenninar hjá Áhasja, kongi, fyri so at enda at verða tikin upp til himmals í eldvogni.
Aftur


text:
Endamálið við verkætlanini er at kveikja áhuga fyri Kalsoynni og at fáa vitjandi at steðga á og njóta løturnar úti á...
Hópfígging
Bókin “Tey búsettust á Oyrarbakka!” fíggjað umvegis Hópfígging
So var enn ein verkætlanin fíggjað umvegis Hópfígging, hesaferð var tað ein bók um fyrstu niðursetufólkini á...
Samrøða um nýggja verkætlan á Hópfígging
Hoyr áhugaverdu samrøðuna við Sólgerð Andreassen, sum GMF sendi í morgun Sólgerð Andreassen er ein av íverksetunum,...
Umrøða av hópfíggingarverkætlanin hjá Frændum í GMF
Fríggjamorgunin vóru Frændur gestir í GMF. Har umrøddu teir millum annað tí nýggju hópfíggingarverkætlanina hjá...
Frændur á Hópfígging
Kundi tú hugsa tær fingið fatur á teimum væl umtóktu LP plátunum hjá Frændum: "Saman Við Tær", "80 ini", "Mítt Land",...
Hópfígging
So var enn ein verkætlan fíggjað umvegis Hópfígging Uppá einans 19 dagar eydnaðist tað Vistgrøði at røkka málinum at...
Enn ein verkætlan fingið fígging umvegis hópfígging.fo
Uppá einans 17 dagar eydnaðist tað Boga Krossteig at røkka málinum at savna 100.000 kr. ???????????? Bogi Krossteig...
Bogi Krossteig í Góðan Morgun Føroyar
Bogi Krossteig sum er aktuellur við eini verkætlan á hópfígging.fo var gestur í Góðan morgun Føroyar, hoyr samrøðuna...


text:
Hettar skrivar Janus Rein flogskipari hjá Atlantic Airways á sín Facebook vanga í gjárskvøldið:
— Nýggjar Leiðir —
So er flogskiparabúnin hjá mær hongdur í klædnaskápið fyri seinastu ferð.
Vegna áhaldandi heilsutrupulleikar havi eg verið noyddur at ásanna, at yrkisleið mín sum flogskipari er komin at enda. Tað eru nærum 19 ár síðani, eg fyrstu ferð setti meg við stýripinnin í einum flogfari, og fyrr í summar var so seinasti dagurin.
Eg eri nú ikki longur í starvi sum flogskipari – ein serstakliga løgin kensla.
Vil við hesum takka starvsfeløgum og viðskiftafólkum hjá Atlantic Airways fyri mangar góðar løtur og nógv góð minni. Eg havi í mínum starvi sum flogskipari altíð borið flogskiparabúnan við stoltleika og lagt serligan dent á, at ferðafólkini í flogfarinum hjá mær skuldu kenna seg trygg og væl. Takki innarliga fyri allar tær persónligu afturmeldingarnar, sum eg ígjøgnum árini havi fingið frá tykkum ferðandi.
Eg eri takksamur fyri árini, eg fekk sum flogskipari, og sera harmur um støðuna, men má ásanna, at nú liggja nýggjar leiðir fyri framman. Hvat eg fari at takast við, veit eg ikki. Mann plagar at siga, at tá ein hurð letur aftur, lata aðrar upp. Hetta orðatak er mest ein kliché, men tað vísir seg ofta at vera so. Eg eri takksamur fyri at hava arvað minnið hjá pápa mínum – tað hevur verið ein góður førningur á teimum ymsu útbúgvingunum, eg havi tikið. Lærdómur er lættur at bera – kanska okkurt av hesum lærdómi nú fer at koma til sín rætt.
Talan er ikki um lívshættisligar heilsutrupulleikar, men tað eru tó so mikið týðandi trupulleikar, sum gera, at eg hvørki kann ella sleppi at vera flogskipari longur.
Nú eri eg sjálvur stak bangin fyri at flúgva, men eg kenni fleiri, sum hava flogið við Janus Rein og tey hava bara rósandi orð at bera honum. Góða eydnu í framtíðini Janus Rein.
SáH


text:
Veðrið í vikuni
Hesa vikuna fer veðrið at vera eitt sindur skiftandi. Lágætt í dag og morgin, luftin kemur úr einum øki 1000 fjórðingar sunnan fyri okkum, men so høgætt mikudagin og hósdagin. Tá kølnar, hitalagið fer niður ímóti frostmarkinum. So skiftir aftur til útsynning. Í vikuskiftinum verður eitt sindur av vindi vestaneftir.
Í dag – mánadag – er útsynningur. Vindferðin er 5 til 10 m/s. Út á seinnapartin minkar vindurin niður um 5 m/s. Turt allan dag og fyri tað mesta skýggjað. Hitin í dag liggur um 6 stig.
Í morgin – týsdagin – er framvegis útsynningur. Vindferðin um morgunin undir 5 m/s, men út á dagin veksandi upp í 5 til 10 m/s – t.e júst øvuft sum í dag. Skýggjað og turt í morgin, men tó seint á kvøldi ella um midnáttarleitið fer at regna. Hitin í morgin um 6 stig.
Mikudagin fer veðrið at skifta aftur. Útsynningur, 5 til 10 m/s, um náttina og tíðliga um morgunin, men fyrrapartin støkkur hann upp í útnyrðing, og vindurin minkar niður um 5 m/s. Avfall alla mikunátt og morgun, men tað slítur í, tá ið ættin støkkur upp í útnyrðing. Mikudagin fer hitalagið at lækka niður í 1-2 stig.
Hósdagin fer ættin at vera útnyrðingur-norðan. Vindferðin fer at liggja um 10 til 15 m/s. Ælaveður allan dagin við vátakava ella kava. Hitin fer at liggja um frostmarkið.
Fríggjadagin fer ættin aftur at skifta. Hann fer at koma av útnyrðingi um náttina, men um tíðliga á morgni fer ættin niður í útsynning. Vindurin fer at minka um náttina niður um 5 m/s um náttina, men veksur aftur av útsynningi út á dagin og um kvøldið; á midnátt eru 10 til 15 m/s. Ælaveður við vátakava ella kava um náttina, men út á dagin eru ælini regn. Fríggjadagin fer hitalagið at kvinka seg uppeftiraftur – av frostmarkinum um morgunin og upp í eini 6 stig um kvøldið.
Leygardagin er útsynningur og vestan. Vindferðin fer at liggja um 10 til 15 m/s um náttina og á morgni, men veksur upp í 13 til 18 m/s út á seinnapartin; um kvøldið minkar aftur. Eitt brúgvalag við einum blandi av regni og kava fer at leggja leiðina framvið leyganátt og -morgun. Eftir tað er ælaveður við kava. Hitalagið leygardagin fer aftur at lækka niður ímóti frostmarkinum.
Sunnudagin fer ættin úr vestri og upp í útnyrðing. Vindferðin allan dagin um 13 til 18 m/s og allan dagin ælaveður við kava. Hitalagið fer at liggja um frostmarkið og nøkur stig upp.


text:
Týskt
At læra seg týskt er eitt skilagott val. Týskt er eitt av teimum týdningarmiklastu heimsmálunum, og fleiri enn 100 mió. menniskju hava týskt sum teirra móðurmál. Týskt er størsta mál í Europa, og Týskland hevur størsta og sterkasta búskap í Europa. Næst eftir enskum er týskt tað málið, ið útgevur flest vísindaligar greinar og bøkur. Afturat enskum er lærdómur í týskum tí ein sera góð íløga í tína framtíð.
Møguliga hugsar tú, at týskt er trupult at læra, og at grammatikkin er torfør. Men týskt er ikki torførari at læra enn onnur mál, og tað er ein stórur fyrimunir at duga føroyskt tá ein skal læra týskt, tí málini líkjast nógv, og nemt er at samanbera týskt og føroyskt í undirvísingini.
Í undirvísingini verður arbeitt við trimum evnum: mentan, samfelag og mál. Tit fáa innlit í týsku mentanina og týska samfelagið við at arbeiða fjøllbroytt við millum øðrum tekstum, filmum, heimasíðum, tónleiki og aktuellum hendingum í Týsklandi, Eysturríki og Sveis.
Í løtuni framleiðir týski filmsídnaðurin sera nógvar áhugaverdar filmar, ið eru viðkomandi fyri undirvísingina, og tí verða filmshandrit lisin. Málførleikin verður styrktur bæði skrivliga og munnliga í undirvísingini og harafturat verður farið í dýpdina við mállæru.
Týskt verður bjóðað út bæði sum byrjunarmál og sum framhaldsmál.


text:
26 Av hesi grund gav Guð teir upp at ringum lystum: tí at sjálvt teirra kvinnur broyttu tað náttúrliga brúkið yvirí hatta sum er ímóti náttúru:
27 Og somuleiðis eisini menninir, farandi frá tí náttúrliga brúkinum av kvinnuni, brendu í síni girnd hvør móti øðrum; menn við monnum virkandi hatta sum er ósømiligt, og móttakandi í sær sjálvum tað viðurlag villu sínar sum var hóskiligt.
28 Og enntá sum teim líkaði ei at afturhalda Guð í kunnleika sínum, gav Guð teir yvir til eitt afturkastiligt sinni, at gera hasar lutir sum eru ikki sømiligir;
( Rómverjarnir 1:26—28 FKJ )
Ja, 666b, tí vit liva í allar síðstu døgum, áðrenn Jesus kemur aftur; har tað skuldi vera sum á døgum Nóa, og á døgum Sódomu og Gomorruh, har í báðum førum homoseksualitetur floreraði.
Men eins og dagar Nóa vóru, soleiðis skal eisini koma Menniskjusonarins vera.
( Matth. 24:37 FKJ )
26 Og eins og tað var á døgum Nóa, soleiðis skal tað vera eisini á døgum Menniskjusonarins.
27 Tey ótu, tey drukku, teir giftust við konum, tær vórðu givnar í giftu, inntil tann dag ið Nói fór inn í ørkina, og flóðin kom, og oyddi tey øll.
28 Somuleiðis eisini sum tað var á døgum Lots; tey ótu, tey drukku, tey keyptu, tey seldu, tey settu niður, tey bygdu;
29 Men tann sama dagin sum Lot fór út úr Sodomu, regnaði eldur og svávul frá himni, og oyddi tey øll.
30 Enntá soleiðis skal tað vera á tí degi tá ið Menniskjusonurin verður opinberaður.
( Lukas 17:26—30 FKJ )


text:
Samhaldsfasti og skatting
2. august 2018
Verða pensjónistar okkara snýttir, tá ið teir fáa útgjald úr Samhaldsfasta?
Nú nógv hevur verið tosað um nýggja pensjónsskipan, lækkandi grundarupphædd, Samhaldsfasta og at tryggja pensjónistum góð og eisini fíggjarliga trygg ellisár, undrar tað meg, at tað almenna skattar útgjaldið úr samhaldsfasta.
Í lógini um útgjald úr Samhaldsfasta - Arbeiðsmarknaðareftirlønargrunnurin AMEG, stendur:
"§ 2 2) 7) 8) 9) 11) 16) 18) Fæ grunsins verður fingið til vega við, at allir persónar árliga rinda grunninum ein prosentpart av teirri inntøkuni, sum myndar grundarlagið undir skattaútrokningini, og allir arbeiðsgevarar árliga rinda grunninum ein prosentpart av útgoldnum A-inntøkum. Fyri persónar og arbeiðsgevarar er ásetti prosentparturin
1) 2,50% í 2018 og
2) 3,00% í 2019 og fylgjandi ár.
2. stk. 2) 4) 7) 8) 9) 11) 15) 16) 18) Persónur, sum hevur nátt pensjónsaldur sbrt. løgtingslóg um almannapensjónir rindar einki í grunnin. Arbeiðsgevari, sum hevur nátt pensjónsaldur sbrt. løgtingslóg um almannapensjónir og hevur fólk í vinnu, rindar tó av útgoldnum A-inntøkum. Arbeiðsgevari rindar ikki gjald fyri løn hjá útlendingum undir FAS-skipanini."
---------
Tá ið eg og tú fáa løn, rinda vit inn í Samhaldsfasta, hetta eru krónur, sum vit longu hava rindað skatt av. Tá ið vit so eru komin til tann aldur, at vit hava rætt til at fáa útgjald úr grunninum verða vit aftur at rinda skatt av somu krónum. T.v.s., at landið áleggur okkum at rinda skatt tvær ferðir av somu krónu.
Tað er annars ein meginregla í skattaskipan okkara, sum sigur, at vit bara rinda skatt einaferð av somu krónu. Hví okkara pensiónistar skulu revsast við dupultum skatti er ógvuliga torført at skilja.
Sama skipanin við dupultum skatti av somu krónu er eisini galdandi við ALS-inngjaldinum og gjaldinum í Barsilsgrunnin. Tað átti helst at verið broytt eisini, men hinvegin, so eru ALS og Barsilsgrunnurin ikki á sama hátt ein fundamentalur partur av undirstøðukervinum undir okkara samfelagi, men eru meiri at rokna sum tryggingarskipanir. Tað sama kann ikki sigast um Samhaldsfasta, sum jú meiri ella minni kemur í staðin fyri eina skipan, sum í áratíggjur hevur verið partur av fíggjarlógini og harvið hevur verið skattafíggjað. Tá rindaðu vit ikki skatt tvær ferður av somu krónu, hví skulu vit gera tað nú?
Eg kundi hugsað mær at spurt rættað viðkomandi, sum má verða stjórin á TAKS ella landsstýrismaðurin í fíggjarmálum, um hetta er góð praksis, og um hetta er í tráð við lógina um uppkrevjan av skatti?
Vónandi fáa vit eitt alment svar uppá hendan spurningin, sum er so viðkomandi fyri allar okkara pensiónistar.
Johan Dahl
RN
Aftur


text:
Aðalmálið við FarGen-dátugrunninum er at veita granskarum dátur til gransking í føroyskum ílegum. Nú FarGen hevur rokkið fyribils málinum, sum er 1500 luttakarar, er grundarlag eisini skapt fyri áhugaverdari ílegugransking. Áhugin fyri samstarvi við Ílegusavnið um at brúka dáturnar vísir seg eisini at vera stórur. Í løtuni eru tríggjar góðkendar granskingarverkætlanir í gongd, sum arbeiða við dátum hjá luttakarum í FarGen, og fleiri aðrar eru í stoypiskeiðini. Onkrar áheitanir hava eisini verið úr útlondum um samstørv.
Tær tríggjar verkætlanirnar, sum eru í gongd, eru:
ACE-verkætlanin
HBOC-verkætlanin
IBD-verkætlanin
Nýggjasta verkætlanin er ACE-verkætlanin, sum snýr seg um at kanna, um ávísir íleguvariantar ávirka venjingarviðkvæmi okkara, tvs. hvat gagn vit hava av kropsligari venjing. Innbjóðingar eru fyri stuttum sendar nøkrum FarGen-luttakarum viðvíkjandi luttøku í verkætlanini, sum væntandi fer undir at gera kanningar saman við luttakarunum í vár.
Les meira um verkætlanirnar her.


text:
Bíbliusøgur - Leita og finn
Í bíbliusøgunum Leita og finn læra børnini um summar av teimum týdningarmestu søgunum bæði í Gamla Testamenti og í Nýggja Testamenti. Um skapanina, Nóa, Samson, Jesus í templinum, at Jesus mettar fimm túsund, og at JEsus er risin upp.
Børnini kunnu svara spurningum, kanna munir, kanna, hvar ymsir lutir eiga at vera og finna apuna. Litføgru myndirnar gleða og stimbra barnasinnið og frøa barnahjartað.
Alt hetta ymsa virksemið í bókini birtir upp undir óteljandi stuttligar og læruríkar løtur.
Rithøvundur: B.A. Jones
Forlag: Bókadeild Føroya Lærarafelags
Útgivin: 2017
Blaðsíður: 12


text:
Niels Christopher Winther, 1822-1892
„Niels Winther (1822-1892) ... var løgfrøðingur og sakførari í Havn eina tíð, og harafturat var hann fólkatingsmaður 1851-1857. Niels Winther keypti sær eina handpressu og fór at geva fyrsta blað út í Føroyum, og hann óttaðist ikki at finnast at embætismonnum. Hetta sæst í blaðnum. Færingetidende komu út nýggju ferðir frá 13. mai til 27. juli 1852. Ætlanin við blaðnum var, at tað skuldi vera millumliður millum veljararnar og tingið – danska og føroyska ... Blaðið vildi venja fólk til at taka ábyrgdina av fólkaræðinum, og Niels Winther grundar soleiðis politiska almennið í Føroyum. ... Fram móti aldaskiftinum 1900 var búskaparliga og vinnuliga skipanin so mikið framkomin, at alment kjak um samfelagsviðurskifti kundi byrja av álvara.“
Føroysk bókmentasøga 1. (2011). Malan Marnersdóttir og Turið Sigurðardóttir. (S. 250, 251, 316). Tórshavn: Nám


text:
Hvassi 5 - Berjist ímóti
Bókadeild Føroya Lærarafelags
- Síður: 148.0
- Útgávuár: 2011
- Upprunamál: enskt
- Innbinding: heft
- Rithøvundur: Tim Bowler
- Týðari: Bergur Rasmussen
Hvassi rennur framvegis undan. Vit eru tó spakuliga við at nærkast fortíð hansara, tí hann er so smátt um smátt farin at siga frá barnaárum sínum í brotum og leita fram støð og persónar, ið hava við barnaár hansara at gera. Henda fimta bókin í røðini endar í stórum spenningi, tá ið Hvassi tekur ein drong sum gísla, ein drong, ið so ella so bindur fortíð hansara saman við framtíð hansara …


text:
Vit hava sett saman fundarpakkar, sum kunnu geva tær íblástur til næsta fundin, tú skalt skipa fyri. Hetta lættir tær um, so tú fært stundir til at hugsavna teg um høvuðsmálið: sjálvan fundin.
Hevur tú serlig ynskir, so tosið við okkum. Vit vegleiða fegin og geva ráð.
Saman finna vit bestu loysnina.
Hotellið hevur 3 fundarhølir umframt bólkarúm, sum eru væl egnað til bæði stór og lítil tiltøk. Í hølunum er m.a. whiteboard, flipover, videokanón og tráleyst net.
Prísirnir niðanfyri eru galdandi fyri 2021. Mvg er íroknað prísinum fyri allar fundarpakkarnar.


text:
CCF 66 A
TSB E 85
1 Atli og hann Sivart jall
vóru brøður báðir,
tað er mær av sanni sagt,
fyri Saksland hava teir ráðið.
Nú fellur ríman
yvir tann breiða fjørð,
har liggur ein bóndi
deyður í døkkari jørð.
Nú fellur ríman.
2 Atli legði skipum sínum
eystur millum fjarða,
festi ta vænu kongins dóttur
heiman av Miklagarði.
3 Jallin eigur tógva synir,
gitnar á gævustund,
annar eitur Eirikur,
annar Hermund.
4 Jallin eigur tógva synir,
elur teir upp við yndi,
tað er mær av sanni sagt,
at sundur bar teirra lyndi.
5 Eirikur situr í høgalofti,
ørn flýgur yvir hans eiði,
hann er so í hjarta ræddur,
torir ei síggja mann reiðan.
6 Hann er so í hjarta ræddur,
torir ei síggja mann bløða,
í tí víggi vil hann ei vera,
sum hjørtur verður skotin til deyða.
7 Hermundur vóks í faðirs síns garði,
við tað fór hann fram,
honum tókti ei tann dag vera heilan,
hann blóðgaði ikki mann.
8 Hermundur unti Halgu,
kongins dóttur, best,
alt tað hann visti, kongurin átti,
tað unti hann verst.
9 Tað var á ein árla morgun,
kongur á heiði reið,
átta fann hann berserkir
sárar á síni leið.
10 Átta fann hann berserkir,
allir deyðir lógu.
Nú er hin illi Hermundur
riðin til osa skógvar.
11 Fimtan fann hann berserkir,
allir skotnir til sára.
Nú er hin illi Hermundur
riðin á skógv til vára.
12 Kongurin brynjar út triðja sinni
frægur fimmti menn.
Hermundur reið á skógvar í dag,
hann drap niður allar enn.
13 Kongurin brynjar út fimmti menn,
klæddir í hvíta stál.
Hermundur reið á skógvar í dag
og drap niður allar tá.
14 Kongurin talar til jallin so:
“Eg toli tað ikki longur.
Hermundur er tín yngsti sonur,
eg vænti, hann verður hongdur.”
15 “Nú skal taka tann dýra dúk,
allan í gulli reka,
hartil væl eitt hundrað mans,
mín son skal eg spekja.”
16 Jallin gekk í høgaloft,
fyri sín son hann vendi:
“Kongurin hevur tær illa spátt,
eg vænti, tað man henda.”
17 “Ríkur ert tú, faðir mín,
í skarlak ert tú klæddur,
tað hevur Gud givið tær,
tú lætur, sum tú ert ræddur.”
18 Hann var ikki meiri enn tólváraður,
tá ið hann beiddi skip,
fór so vítt yvir Atla land
at samla góðan grip.
19 Hann var ikki meiri enn tólváraður,
tá ið hann beiddi svørð,
fór so vítt yvir Atla land,
skoytti ei, hvat hann gjørdi.
20 Kongurin gár for sína dóttur
og leitar við hana ráð:
“Hermundur hevur os neisir vunnið,
nú stendur hans lív í váða.
21 Hermundur hevur os neisir vunnið,
nú stendur hans lív í váða,
hoyr tú, Halga, dóttir mín,
tú skalt hans deyða ráða!
22 Hoyr tað, mín hin sæla dóttir,
gera skal við hann tað versta,
annaðhvørt á gálgan føra
ella slíta millum hestar!”
23 “Hoyr tað, mín hin sæli faðir,
tað er minni vandi,
gerið hann heldur útlægan
burtur av tygra landi!”
24 Kongurin lætur tingið stevna,
mangur reið glaður av,
gjørdu so Hermund útlagdan
á tann sama dag.
25 Hermundur stendur á tingi upp,
gerist nú nýtur drongur:
“Eins mans hálsi vildi eg náað,
áðrenn eg varð hongdur.”
26 “Gud biði eg míni giftu stýra,
lat ikki trøll meg villa!
Hvøns mans hálsi vildi tú náað,
Hermundur, hin illi?”
27 Hermundur so til orða tók:
“Eg geri tað ei at loyna,
tínum hálsi vildi eg náað,
ei tínum geitasveini.”
28 Hermundur so til orða tók:
“Eg sigi tær av tí sanni,
tínum hálsi vildi eg náað
og ikki minni manni.”
29 Hermundur gekk í salin inn
jumfrú Halgu at finna:
“Sit væl, jumfrú Halga,
tú mást væl á meg minnast!”
30 “Tað er bæði tjóvur og trælur,
ikki fær frið í landi,
fyri hvat skal eg minnast á teg,
ið útlagdur er fyri sanni?”
31 Hermundur stendur á *salgólvi,
heldur á búnum knívi:
“Vart tú sonur til faðir tín,
skuldi eg týnt tær á lívi.”
32 Hermundur snúðist av salinum
út av glæstriborg,
meiri beit honum Halgu orð
enn øll hans onnur sorg.
33 Jallin gár for sína frú,
tað var av tungari treyt:
“Gud náði meg, mín sæla søta,
nú eru vit sonarleys!”
34 Hermundur vindur sítt segl í rá,
út í havið setti,
kongurin letur halda vakt
á hvørjum andnesi eftir.
35 Hermundur legðist í havið út
og tjaldraði fagurt lín,
eingin fór so suður og norð,
hann beyð ikki heim til sín.
36 Hermundur legðist í havið út,
tjaldraði yvir sjógv,
eingin fór so suður og norð,
hann gav ikki øllum nógv.
37 Halga situr í sínum sali,
føgur er hon sum lilja,
veit tað eingin á jarðarríki,
hvat ið hon hugsa vildi.
38 Halga talar til sína ternu:
“Siga skalt tú mær satt!
Hvat vinnur hann Haki kall,
sum mínum faðir býr næst?”
39 “Haki býr fyri handan á,
eina eigur hann kúgv,
lítilsvert tá vinnur hann,
hann rør sær út á sjógv.”
40 Tað var jumfrú Halga,
akslar kápu blá,
so gár hon til strandar,
sum Haka bátur lá.
41 Ramar risti hon rúnirnar
niður í Haka bát:
“Aldri kom tú til landanna,
fyri Hermundur er á!”
42 Halga dró sítt fingurgull
út av sínari hendi,
fekk tað síni ternuni,
Haka kalli sendi.
43 Haki kall so til orða tók,
hugsar so við sær:
“Hví man Halga, kongins dóttir,
senda tað gullið mær?”
44 Tað var um ein árla morgun,
sólin fagurt rjóð,
Haki kallur dreingir vekur
sær til at bjóða.
45 Haki kall vendir sín bát á leið
móti bylgju blá,
so róði hann tann allan dag,
fjúrtan vóru á.
46 Haki kall vendir sín bát á leið
yvir tann salta sjógv,
so róði hann í tógva dagar,
onga sá hann sjón.
47 Haki kall so til orða tók,
ills er at honum vón:
“Dimmur er hesin dagurin,
onga síggjum vær sól.”
48 Teir síggja henda skipaflota
liggja út yvir sjógv,
Haki svør við sjálvum seg:
“Vit hava ikki lívsins vón.”
49 Haki kall so til orða tók,
hann talar óhyggin orð:
“Eg síggi mær ikki skemri ráð,
enn stígið her út fyri borð!”
50 Svaraði Eirikur, sonur hansar,
yngstur var av teim:
“Fregnum heldur tíðindi,
so førum vær nøkur heim!”
51 Hermundur talar til sínar menn:
“Verið nú allir spakir,
gjølliga kenni eg henda knørr,
hetta er kallmann Haki!”
52 Tað var Hermundur, jalsins son,
gekk eftir bunka fram,
so tók hann í Haka bát,
setti hann knørr í stavn.
53 Tað var Hermundur, jalsins son,
akslar kápu blá,
so tók hann í Haka bát,
og setti hann knørrin á.
54 “Set teg niður, mín Haki kall,
lat ikki huga tín skelva!
Hvat er títt á Sakslandi?
Tað er nú fyrst at fregna.
55 Set teg niður, mín Haki kall,
lat ikki huga tín skelva!
livir hon jumfrú Halga?
Tað er fyrst eftir at fregna.”
56 “Eg kann ikki sannari
siga tær ífrá,
hon er einum riddara givin,
hon má hann ikki sjá.”
57 “Hoyr tú tað, mín Haki kall,
hvat vil tann frúgvin meira,
er hon tílíkum riddara givin,
hertugin Hergeira?”
58 “Grætur hon jumfrú Halga
við so mikla villu,
alla sína ævina
syrgir hon Hermund illa.”
59 “Set teg niður, Haki kall,
ger mær á tí grein,
tú vart ein maður í Sakslandi,
eg vann tær aldri mein!”
60 Hann gongur eftir mjaðarskál,
Haka kalli bar,
Haki svør við sjálvan seg,
hann drakk har ikki av.
61 Hann læt honum seingina reiða
við skrúð og hvíta lín,
Haki svør við sjálvum seg,
hann svav har ikki í.
62 Havið tær hoyrt frá Haka kalli,
hvussu ræðslan honum gekk?
Hann sat uppi alla nátt
og ongan svøvnin fekk.
63 Árla var um morgunin,
dagurin var ljús,
tá var hann Hermundur jals son
til síni klæði fús.
64 “Og so mikið gull og silvur,
sum hesin knørrur kann bera,
skiftið tað væl og menniliga,
tað vil eg tygur geva!”
65 Og so mikið skrúð og lín
legði hann har við.
Haki svør við sjálvum sær:
“Hann søkkir os øllum niður.”
66 Og so mikið skrúð og lín
legði hann har hjá,
síðan snúddi Hermundur
sínum skipum frá.
67 Hermundur vendi sín bát á leið
mót teirri bylgju blá,
meiri róði hann á einum degi
enn aðrir rógva tvá.
68 “Takið nú bæði gull og silvur,
gerið tygur av tí gott,
sigið nú ongum livandi manni,
hvønn tær hava flutt!
69 Siga tær nøkrum livandi manni,
fái eg tað at frætta,
hoyr tú tað, mín Haki kall,
tú tarvt ikki lívið vænta!”
70 Hermundur gekk frá strondum niðan,
ein fyri uttan sveinar,
alt var fólk í kirkjuni,
har var eingin heima.
71 Hermundur gár í høgaloft,
kinn bar hann so baldan,
leidd varð jumfrú Halga
undir silkitjaldri.
72 Hergeiri gekk frá kirkjuni heim,
higar hann Hermundur sá:
“Tú skalt ikki frúnna njóta,
um eg liva má.”
73 Hermundur gár í høgaloft,
klæðist í kvinnuklæði,
so gár hann í Atla garð,
sum Halga brúður var.
74 Gráan letur hann hattin síga
niður um gulan lokk,
uttarlaga sessin tók
mítt í kvinnuflokk.
75 Halga situr á brúðarbeinki,
rennir eygum víða,
rópar hon jumfrú Beyðu,
biður hana koma til sín.
76 Halga tók sítt fingurgull,
rendi í skálina niður:
“Ber tað hasari fátæku kvinnu,
við hallardyrnar situr!”
77 Svaraði jumfrú Beyða,
tá ið hon bar aftur skál:
“Tað hoyri eg á kvinnu orðum,
kallmans hevur hon mál.”
78 “Tegi, tegi, Beyða,
far ikki við tí hátt,
hon hevur ofta í mínum sali
drukkið alvæl kátt!”
79 Og so sat hon Halga
allan dag á bekki,
meiri hugsaði hon sorg og sút,
tugdi ta føðslu ikki.
80 Kongurin so til orða tók:
“Hetta er mikil villa,
man mín dóttir hugsa tað
at syrgja um Hermund illa?
81 Hevði hann Hermundur siðað seg,
tað sigi eg for sann,
eingin maður á Sakslandi
hevði verið hans ovurmann.
82 Hevði hann Hermundur siðað seg,
hevði hann gjørt tað svá,
so væl var hann til tess borin
mína dóttur at fá.”
83 Tað var Hermund jals son,
til ilsku var hann fús,
hann kom sær so síðla á dag
inn í tað brúðarhús.
84 Tað var hann Hermundur jallins son,
ilt er í skap at eggja,
hann kom sær so síðla á dag
millum stals og veggja.
85 Tá lysti jumfrú Halgu
til brúðarsong at ganga,
Hergeiri dvøldist ikki tá,
sum siður hevur verið leingi.
86 Tað var hon jumfrú Beyða
glað fyri uttan eyð,
hon breiðir upp á bæði
tey silki og skarlak reyð.
87 Beyða gekk av hallini út,
blíða heilsu fekk,
tað var hann Hermundur jals son,
fram undan tjaldri gekk.
88 Svaraði hertug Hergeiri,
tykist hava kent:
“Sjálvur sá hin fanýti,
hevur teg higar sent.”
89 “Tað er ikki sá fanýti,
tó ið tú sigur so,
statt upp, hertug Hergeiri,
vilt tú við lívinum ná!”
90 Hergeiri liggur í seingini
og fevnir fríða frúgv:
“Veit tað, faðir av himmiríki,
eg ræðist ei fyri tær nú!”
91 Hermundur stendur á *salgólvi,
rodnar sum ein droyri:
“Statt upp, hertug Hergeiri,
eg vil ikki á teg níða!”
92 Tað var Hermundur jals son
sínum svørði brá,
hann vá hertugan Hergeira,
í brúðsong sum hann lá.
93 Árla var um morgunin,
dagurin var ljós,
fyrst vitjar hon Beyða
í tað brúðarhús.
94 Tað var jumfrú Beyða,
rópar fólk til sín:
“Hermundur er í brúðarhúsi,
hevur dripið bróður mín.”
95 Tað var jumfrú Beyða,
rópar alvæl hátt:
“Hermundur er í brúðarhúsi,
hevur vigið Hergeira í nátt.”
96 Summir ríva takið av,
summir lokur at bróta:
“Latið ikki Hermund illa
jumfrú Halgu njóta!”
97 Hermundur var við hondum tikin,
mangir um hann vóru,
tá vóru færri vinir enn frændur,
hann á alvi bóru.
98 Kongurin gár fyri sína dóttur,
leitar við hana ráð:
“Hermundur hevur os neisir vunnið,
nú stendur hans lív í váða.
99 Hermundur hevur os neisir vunnið,
nú stendur hans lív í váða,
hoyr tað, Halga, dóttir mín,
tú skalt hans deyða ráða!
100 Hoyr tú tað, mín sæla dóttir,
gera skal honum tað versta,
annaðhvørt á báli brenna
ella slíta millum hestar!”
101 “Hoyr tú tað, mín sæli faðir,
tað er vandi minni,
setið hann heldur í myrkastovu,
pínið hann leingi inni!”
102 Settu teir hann í myrkastovu,
hartil mann at gæta,
hann hevur so mangan óvinin
um sítt lív at træta.
103 Halga situr í sínum sali,
føgur sum rósinlilja,
tað veit eingin á jarðarríki,
hvat hon hugsa vildi.
104 Halga situr í sínum sali,
væl komst henni á hendi,
hon skrivar eitt loynibræv,
jallinum hon sendi.
105 “Loysir tú ikki av myrkastovu
sonin tín hin sæla,
eg skal eld í hallir leggja,”
ræð tann frú at tala.
106 Jallin gekk í høgaloft
fyri sín sæla son:
“Ótíð vart tú í verðina borin,
betur vart tú kona!
107 Loysir tú ikki av myrkastovu
bróður tín hin sæla,
eg skal eld í loftið leggja,”
ræð tann jall at tala.
108 Eirikur gekk í høgaloft,
klæðist í brynju blá:
“Veit tað faðir av himmiríki,
nú má eg blóðið sjá!”
109 Hann gekk so at myrkastovudurum,
royndi gævuligt stál,
so beit hansara bitri brandur,
rætt sum streymur í á.
110 Hann gekk seg at myrkastovudurum,
loysti reystan fanga:
“Statt upp, Hermann, bróðir mín,
ert tú førur at ganga!”
111 “Vælkomin, Eirikur, bróðir mín,
glaður var eg tína komu,
alt man eg í snørpum víggi
bera mítt skjøldur fyri honum!”
112 Svaraði Hermund, jallins son,
kinn bar hann so baldan:
“Eg havi konginum skatt at lúka
fyri tað jarnið kalda.”
113 Hermundur høgg so harðan tá,
hann gat ei í kvirru standa,
blóðið tusti fyri oyrum hans,
hann næstan misti anda.
114 Hundrað vá hann í inngongdini,
mikil stóð mannatrongd,
annaðslíkt á hallargólvi,
ruddi fyri sær gongd.
115 Tá fekk kongurin annað sinni,
brá *teim brandinum fríða,
Eirikur hevði sítt skjøld á loft
sínum bróður at líva
116 Hermundur høgg so mikið høgg,
hvast hann spenti alva,
hann høgg kongins gylta hjálm,
búkin niður í nalva.
117 Halga kvaðst í orðini tey,
øllum tókti undur,
hirðir hon ei um faðirs deyða,
so lívdi Hermundur.
118 “Hoyr tú, Eirikur, bróðir mín,
sig mær satt ífrá:
er her nøkur innan hallar,
tín stár hugur á?
119 Er her nøkur innan hallar,
tín stár hugur á,
hon er aldri so vælborin,
hana skalt tú fá.”
120 “Hon er ikki innan hallar,
mær stár hugur á,
uttan hon Beyða, Hergeira systir,
eg kann hana aldri fá.”
121 Svaraði frúgvin Beyða,
kinn bar hon so reyð:
“Eg verði ikki Eiriks vív,
tú voldi mín bróðurs deyð.”
122 “Verður tú ikki Eiriks vív,
ei tarvt tú mær tað lova,
eg skal við so romum rúnum
á tínum armi sova.”
123 Frúgvin varð so glógvurødd,
hon hoyrdi á riddara mál,
grátandi frá borði snúddist
frúgvin Beyða tá.
124 Hermundur festi Halgu,
sum her er suður í landi,
Eirikur Beyðu, ráddu so
báðir fyri landi.
Nú fellur ríman
yvir tann breiða fjørð,
har liggur ein bóndi
deyður í døkkari jørð.
Nú fellur ríman.
CCF 66 A
TSB E 85
Handrit: Kvarthandrit Svabos Gl.kgl.Saml. 2894, 4to, vol. II, Nr. 14, s. 865.
Útgávur:
1. Chr. Matras legði til rættis: Svabos Færøske Visehaandskrifter s. 344.
2. V. U. Hammershaimb: Færøsk Anthologi I, 1891 s. 66.
3. Føroya kvæði (Christian Matras greiddi til útgávu, 1944) Band III, Teil 1, s. 54.
4. Føroya kvæði (Inngangur og úrtøk eftir Dánjal Niclasen, 2000) 15. bind, s. 133.
Heimild: Úr Vágum: Jens Christian Svabo (1746-1824), Miðvági.
Hermundur, sonur ein jall, er eitt klandrivætti (cN: hann hevur dripið ein av beiggjum sínum), og tí hevur kongur koyrt hann í útlegd.
Hann verður góður við Halgu, kongsdóttrina. Við galdraráðum fær Halga ein boðbera at siga Hermundi, at pápi hennara vil, at hon giftist øðrum manni.
Hermundur kemur aftur og fer í brúdleypið (F, cN: í dularbúna). – F: Hann drepur brúðgómin. Hermundur verður tikin og settur fastur, og Halga sendir faðir hansara boð um hetta. Hann eggjar soninum Eiriki, sum verður mettur rædduskítur, at gera okkurt, og tað eydnast Eiriki at fría beiggja sín. Hermundur drepur kong og giftist Halgu, og Eirikur giftist tænastugentu hennara. – N: Hermundur drepur brúðgómin (cN: sum er ein beiggi hansara).
Tá ið kongur roynir at taka hann, vinnur Hermundur á honum og noyðir hann at geva sær dóttur sína.
á føroyskum: CCF 66 (eisini á norskum)


text:
ÚT Í HEIM AT HJÁLPA?
Brennir tú fyri at hjálpa, har neyðin er størst? Hevur tú longri útbúgving? Og ert tú til reiðar at verða útsend/ur út í heim at arbeiða við humaniterum arbeiði í eitt ár? So burdi tú sent okkum eina umsókn, tí Reyði Krossur leitar nú eftir einum dugnaligum verkætlanarstarvsfólki.
Í starvinum fært tú frálæru og upplæring innan humanitert hjálpararbeiði, og fært kunnleika til heimsins størsta hjálparfelagsskap. Uppgávurnar vera fjølbroyttar, og innibera at skipa fyri og menna humaniter átøk úti í heimi. Í fyrstu atløgu er starvstíðin 12 mánaðir, og starvsstaðurin er í Malavi.
Veðurlagsbroytingarnar hava síðstu árini elvt til stórar og ógvusligar náttúruvanlukkur kring allan heimin. Sum partur av altjóða virkseminum hjá Reyða Krossi, hevur verkætlanin tí til endamáls at menna hættir at basa humaniteru avleiðingunum, sum standast av veðurlagnum.
Umfatandi gransking gevur greiðar ábendingar um, at komandi árini verða náttúruvanlukkurnar alsamt verri, og humanitera neyðin kring heimin fer at økjast. Altjóða Reyði Krossur hevur tí ment nýggju FbA skipanina, sum í stuttum er ein ávaringarskipan, sum við nýmótans tøkni kann spáa um, nær, hvar og hvussu náttúruvanlukkur fara at raka. Hetta gevur betri grundarlag til at gera fyrireikingar, og skipa fyribyrgjandi hjálparátøk. Tað er ein sannroynd, at FbA skipanin hevur verið við til at bjarga mongum mannalívum, har ið hon hevur verið brúkt.
Starvið er partur av altjóða samstarvinum millum Røde Kors i Danmark og Reyða Kross Føroya, og umframt uppgávur innan altjóða hjálpararbeiði, er ætlanin, at starvsfólkið fer at vera við til at menna samstarvið millum Reyða Kross Føroya og Reyða Kross í Malavi. Miðjað verður ímóti at starvsfólkið fer at hava tilknýti til Reyða Krossi Føroya, eisini eftir at verkætlanin er liðug.
Heldur tú hetta vera áhugavert, ert tú vælkomin at lesa meira um starvið, og senda okkum eina umsókn, her: drk.easycruit.com/intranet/international/vacancy/2795071/68791?iso=dk
Freistin at søkja er 24. oktober, og samrøður verða eftir ætlan hildnar skjótast gjørligt. Um áhugi er fyri starvinum, ert tú vælkomin at venda tær til Bárð Atlason Ísheim, dagligan leiðara í Reyða Krossi Føroya, á tel. 78 88 70 / bardur@redcross.fo.
Les meira um Reyða Koss her: www.redcross.fo
... Sí meira ..Sí minni ..
1 vika síðan


text:
Í dag er altjóða dagur Sameindu tjóða. ST varð stovnað 24. oktober í 1945. Flaggað verður í løgtinginum í dag.
ST varð stovnað beint eftir kríggið fyri at arbeiða fyri friði í heiminum og at forða fyri, at heimsbardagi kom í aftur. Tá ið ST varð stovnað, vóru 51 limalond, men í dag eru 193 limalond.
Umboð fyri føroyingar luttaka eisini í hesum døgum á aðalfundi hjá ST í New York. Óluva Klettskarð er á aðalfundi fyri løgtingið.
Á ST degnum flagga føroyskir almennir stovnar, og tí flaggar eitt nú løgtingið í dag.


text:
Skótin
Hey! :) Eg eri ein íslensk genta, ið hevur búð í Føroyum í nøkur ár eftir hondini. Eg haldi tað vera sera týdningarmikið, at vit hava eina føroyska alfrøði tøka, og vil eg gera mítt besta til hjálpa til við tí. Eg havi sera fjøltáttaði áhugamál, og royni eg tí at skriva um alt møguligt, sum hevur áhuga ta løtuna. Mær dámar serliga væl modernaða søgu frá 1900 til okkara dagar, og tá serliga 60 árini, sum vóru, sum øll vita sera hendingarík.
Eg eri sera áhugað í barna og ungdómsarbeiði, tá serliga skótaarbeiði, og siti í nevnd hjá bæði KFUM skótunum í Føroyum, og Føroya Ungdómsráð.
Um nakrir spurningar eru, ella annað eru tit altíð vælkomin at seta tykkum í samband við meg. Eg bíti so ikki. ;)


text:
7210.13 - Námsfrøðilig sálarfrøði, námsfrøðingar
Skeiðsnummar
7210.13
Heiti
Námsfrøðilig sálarfrøði, námsfrøðingar
ECTS
15
Fortreytir
Treytin fyri at taka skeiðið er, at tann lesandi er innskrivað/ur til lestur á Námsvísindadeildini
Endamál
Tey lesandi fara at hugsavna seg um partar av sálarfrøðiligum vísindum, ið eru serliga viðkomandi fyri námsfrøðingar, ið arbeiða í vøggustovu ella barnagarði. Holl vitan um, hvat eyðkennir barnsins natúrligu menning, og hvussu ein kann stimbra barnið í síni heild, skal styðja og vegleiða tí einstaka lesandi, tá ið hesin í framtíðini skal leggja til rættis, fremja í verki, eftirmeta og skjalfesta námsfrøðiligt arbeiði. Undirvísingin í námsfrøðiligari sálarfrøði skal síggjast sum sjálvstøðugur og tó samfastur partur av undirvísingini í námsfrøði og almennari didaktikk.
Innihald
Skeiðið er í átta pørtum. Hvør partur hevur sítt egna evnisinnihald. Partarnir byggja á hvønn annan, og teir verða leinkjaðir sum frá líður. Partarnir eru hesir: - Námsfrøðilig sálarfrøði sum fakøki og vísindi - Menning sum hugtak og fyribrigdi - Kognitión og læring - Viðurkennandi relatiónir - sjálvsmenning og persónsmenskumenning - Dagstovnaøkið sum serligur menningarkontekstur/diskursur - Kyn og kynspedagogikkur - Børn og spæl - Starvslæra
Læru- og undirvísingarhættir
Fyrilestrar, cooperativar undirvísingartilgongdir, arbeiði við úrvaldum casum, kjakbólkar, sjálvstøðugar arbeiðsuppgávur, ymiskar skrivi- og teknivenjingar, einstaklings- og bólkaframløgur, ið verða skipaðar eftir ymiskum leisti. Tey lesandi hava møtiskyldu. Um so er, at ein lesandi misrøkir møtiskylduna uttan haldgóða grund, kann lærarin sýta honum at fara til próvtøku
Læruúrtøka
Við skeiðslok skulu tey lesandi megna at: • seta orð á, hvat eyðkennir námsfrøðiliga sálarfrøði sum vísindi, og hvat eyðkennir tey háttaløg, ið eru miðdepil í námsfrøðiligari sálarfrøði • lýsa dagstovnin sum ein serligan diskurs í samfelagnum, ið skal røkja eina lógarásetta uppgávu fyri samfelagið • flokka og gera mun á ymiskum grundleggjandi menningar- og læringarástøðum • kjakast um, hvussu børn búnast, mennast og læra á fjølbroyttum økjum • greina barnaspæl og teir menningarmøguleikar, ið barnaspøl (eisini eyðkend gentu- og dreingjaspøl) rúma • meta um sína egnu persónsmensku, og hvat ein sjálv/ur serliga skal arbeiða við fyri at gerast ein góður námsfrøðingur • leggja eina didaktiska ætlan til rættis, ið bregdar saman sálarfrøðiliga vitan og ítøkiligar didaktiskar ætlanir og grunda fyri, hvussu ítøkiligt virksemi á vøggustovu- og/ella dagstovni kann leggjast til rættis og skipast. - T.e. hví velji eg at arbeiða við hesum evni, hesum innihaldi og hesi tilgongd, tá ið eg skal stimbra og menna hetta barnið/ella hesi børnini á júst hesum førleikaøki?
Próvtøkuháttur
Áðrenn skeiðið endar, skal hin lesandi skriva eina spurdómsstýrda synopsu . Próvtøkusynopsan verður skrivað í felagsgreinini sálarfrøði, námsfrøði og almennari didaktikk og skal (1) varpa ljós á tær læruúrtøkur, ið eru orðaðar í hesum skjali og (2) annaðhvørt taka støði í ella vísa til starvslæruna. Ein didaktisk ætlan – ella partur av eini didaktiskari ætlan – skal leggjast við sum fylgiskjal. Próvtøkusynopsan kann skrivast og verjast í bólki. • Ein lesandi 5 blaðsíður • Tvey lesandi 7 blaðsíður • Trý lesandi 9 blaðsíður Próvtøkusynopsan skal verjast munnliga. Tey, ið ikki standa royndina, fara til endurpróvtøku síðst í august mánað 2014. Tann lesandi kann varðveita sama evni og sama spurdóm. Í sambandi við endurpróvtøkuna hevur tann lesandi rætt til tvær munnligar vegleiðingar. Eina fyri summarsteðgin og eina eftir summarsteðgin 2014.
Próvdøming
Uttanhýsis
Lestrarlisti
Tey lesandi fáa lestrarlistan, tá ið skeiðið byrjar.
Ábyrgd
Hans Harryson


text:
Á Torginum týskvøldið 21. juli
Á TORGINUM Týskvøldið 21. juli kl. 21.00.
Góðir sangir – upplestur v/meira + Orðið um “Týdningarmiklar menn í Ísrael.” Gunnleyg Kallsberg lesur.
Góðir sangir vera at hoyra, ma. Ellen Loland við sanginum “Gi mig tårene tilbage kjære Frelsar” og “Verdur verdur verdur”, sum er Nr. 374 í Nsgf.
Eisini fáa vit gestir á vitjan, og vera tað Henrikka og Eivind Bringsberg – sum koma at siga frá lívið og uppvøkstrið v/meira.
Veri vælkomin at lurta eftir sendingini sum var send fyrstu ferð í okt 2015.
Endursent verður sunnudag kl. 12:30.


text:
Magnus spyr um inntøkur til landskassan frá fiski- og alivinnuni
1. oktober 2018
Magnus Rasmussen, løgtingsmaður fyri Sambandsflokkin, hevur í dag sett Kristinu Háfoss, landsstýriskvinnu í fíggjarmálum, ein skrivligan fyrispurning (§ 52a) um inntøkur til landskassan frá fiski- og alivinnuni. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Hvussu stór samlaða inntøkan frá fiskivinnuni til landskassan hevur verið í 2016 og 2017 - greinað á inntøkuslag?
2. Hvussu stór samlaða inntøkan frá alivinnuni til landskassan hevur verið í 2016 og 2017 - greinað á inntøkuslag?
Í viðmerkingunum til skrivliga fyrispurningin sigur Magnus Rasmussen, løgtingsmaður, at fiskivinnan og alivinnan eru fíggjarligu grundsúlurnar undir føroyska samfelagnum. Seinastu árini hevur gingið væl í fiskivinnuni - serliga hjá uppisjóvarvinnuni. Somuleiðis hevur gingið sera væl í alivinnuni seinastu árini. Tó skulu vit bert nøkur ár aftur í tíðina, tá bæði fiskivinnan og alivinnan høvdu tað sera trupult og illa stóð til.
Sveiggini í hesum báðum vinnum hevur sera stóra ávirkan á fíggjarligu fortreytirnar í føroyska samfelagnum og eisini hjá landskassanum.
At enda sigur Magnus Rasmussen, løgtingsmaður, í sínum viðmerkingum, at í januar 2017 setti hann líknandi fyrispurning og fekk tá samlaðu inntøkur landskassans í báðum vinnunum frá 1997 og fram til og við 2015.
Seinastu tvey árini hava verið hendingarík í báðum hesum vinnum og er tí áhugavert at frætta, hvussu hetta hevur ávirkað landskassan fíggjarliga.
Sambandsflokkurin
RN
Aftur


text:
Eg gleðist, hvørja ferð eg fái afturmelding frá lesarum – rís ella rós – hóast mær best dámar tað síðsta 😊
Í vikuni fekk eg eina heilt serliga afturmelding upp á stuttsøgusavnið Skuggamyndir frá einum lærara hjá einum 10. flokki á Tvøroyri. Tey høvdu lisið og arbeitt við savninum, og næmingarnir endaðu við at skriva eina stuttsøgu um bussføraran í stuttsøgusavninum. Tað serliga við hesum er, at hóast bussurin er tann sentrali pallurin, har søgugongdin gongur fyri seg, og teir níggju høvuðspersónarnir í hvørjari stuttsøgu koma fyri, so hoyrir mann ongantíð nakað um bussføraran. Hann koyrir bussin, men er ósjónligur í søgugongdini. Tað hevur so hesin 10. flokkurin á Tvøroyri bøtt upp á, og eg fekk sendandi søguna um bussføraran, sum ein av næmingunum hevur skrivað.
Eg havi fingið loyvið at leggja út afturmeldingina frá læraranum og søguna frá næminginum, sum tit kunnu ávikavist lesa niðanfyri og taka niður her: Bussførarin.
Hey Ingun,
10.fl. í Tvøroyrar skúla er júst liðugur at lesa og arbeiða við stuttsøgusavninum, Skuggamyndir. Teimum dámdu tað so væl og kundu eisini kenna seg sjálvi aftur í summum. Vit endaðu Skuggamyndir við, at tey skuldu skriva um bussførarin í sama stíli, sum tað var skrivað í stuttsøgusavninum. Eg sendi tær eina søgu um bussførarin, sum ein av næmingunum hevur skrivað.
Annars undraðu tey seg á, at drongurin við keppinum ikki er nevndur á aðru síðu, har hinir annars eru nevndir
Takk fyri eitt einastandandi vælskrivað savn, sum mann kann kenna seg aftur í, og sum hevur so nógv góð og ymisk evni, sum mann kann hugsa og práta víðari um – serliga í skúlanum!


text:
Býráðshúsið í Norðragøtu
Nýggja og stásiliga býráðshúsið í Norðragøtu stóð liðugt í desember 2017. Arkitekturin handan bygningin er gøtumaðurin Ósbjørn Jacobsen, sum arbeiðir fyri donsku arkitektstovuna hjá Henning Larsen.
Bygningurin, ið somuleiðis er ein brúgv yvirum Eiðisá, ið rennur ígjøgnum Norðragøtu, er inspireraður av tí gamla føroyska byggistílinum; tey eyðkendu lágu svørtu húsini við flagtekju.
Tað serliga við innrættingini í býráðshúsinum, er sjálvur býráðssalurin, har runda glasgólvið gevur frítt sýni niður í ánna.
Býráðshúsið í Eysturkommunu hevur vunnið fleiri altjóða virðislønir. Tann nýggjasta er frá Chicago Athenaeum’s International Architecture Awards, har húsið vann virðisløn í bólkinum “kommunalir bygningar”.
International Architecture Awards heiðrar vakra og týðandi byggilist um allan heimin innan bólkar so sum almennir bygningar, skúlar, universitet, átrúnaðarligir bygningar, skrivstovu bygningar, listasøvn og mentanarligir bygningar.
Hetta er ikki fyrsta virðisløn, ið er latin til býráðshúsið í Eysturkommunu. Í fjør fekk býráðshúsið fyrstu heiðurslønina í bólkinum ‘Almennir bygningar’ í Global Architecture & Design Awards. Nakrar fáar mánaðir seinni fekk býráðshúsið eina virðisløn frá Architecture Master Prize í bólkinum ‘Stovnsbyggilist’.
International Architecture Awards hevur síðan 2004 latið heiðurslønir til stór avrik innan byggilist og stórbýarlist út frá einum globalum sjónarhorni.
– Vit eru væl nøgd við býráðshúsið og errin av, at okkara bygningur fær so góð ummæli, sigur Jóhan Christiansen, borgarstjóri. Áhugin fyri at síggja býráðshúsið er stórur, bæði millum føroyingar og ferðafólk, so her hava eisini nógv fólk verið á vitjan.
Í samband við at fleiri og fleiri ferðafólk koma inn á gólvið í býráðshúsinum í Norðragøtu er avgjørt at skipa fyri rundvísing tveir dagar um vikuna. Hetta er fyri at órógva dagliga arbeiði hjá almennu fyrisitingini minst møguligt.
Frá 15. mai til 15. september er rundvísing í býráðshúsinum hvønn týsdag kl. 16.00 og leygardag kl. 13.00. Frá 16. september til 14. mai er rundvísing leygardag kl. 13.00. Kostnaður er 40 kr.
Borgarar eru sjálvsagt altíð vælkomnir inn á gólvið í vanligari arbeiðstíð at avgreiða síni viðurskifti við kommununa.


text:
Geykur (lat. Cuculus canorus; da. Gøg) er nakað sum bládúgva til støddar, men klænri. Omaná er steggin blágráur, bøgan morreyð við svørtum rondum, í neðra eru bæði hvít við dimmum rondum. Tað er skógarfuglur og eigur víða hvar í Europa og Asia. Hann er vakur og syngur væl. Men bøgan er eitt rætt letivætti, sum hvørki tímir at verma egg síni ella geva ungunum. Hon lúrir eftir, nær smáfuglarnir — erlur, grátítlingar, músabrøður o. a. — verpa, og meðan teir eru úti, sníkir hon seg til at verpa eitt egg í reiður teirra. Næsta dagin fer hon í eitt annað reiður; — upp til tjúgu egg kann hon verpa.
Undarligt er, at hvørt egg, hon verpur, altíð bæði á liti og stødd er meinlíkt eggjunum hjá tí fugli, sum hon leggur tað undir. Og nú er hon leys frá avkomi sínum — smáfuglurin vermir eggið og føðir ungan. Hann etur óføra nógv og veksur skjótt, og so varpar hann smáfuglaungarnar út úr reiðrinum og liggur einsamallur eftir. Fosturforeldrini eru so ágrýtin at bera honum, at tey ofta sjálv koma upp í rak.
Sera sjaldan hoyrist, at hann er sæddur í Føroyum; men hann man tó ikki vera so heilt sjaldsamur, tí stundum verður hann kendur fyri smiril; teir eru so líkir at síggja nakað burturfrá.
Úr: Mikkjal á Ryggi: Fuglabókin, Dýralæra II. 1951.


text:
7535.17 - Ítróttur í miðdeild og ítróttur til fólk við serligum avbjóðingum
Skeiðsnummar
7535.17
Heiti
Ítróttur í miðdeild og ítróttur til fólk við serligum avbjóðingum
ECTS
12
Fortreytir
at lesandi er innskrivaður til lestur á NÁD
Endamál
Endamálið við hesum skeiðnum er, at tann lesandi fær førleika til at grundgeva, leggja til rættis, undirvísa og eftirmeta undirvísingargongdir sambært lesiætlan í ítrótti. Annað endamál er at kenna sambandið millum kropsligt, sálarligt og sosialt virksemi og fáa kunnleika um, hvussu vit nøkta tørvin hjá børnum og ungum við serligum avbjóðingum bæði verkliga og ástøðiliga.
Innihald
• Námsætlanin í ítrótti fyri miðdeildina og gera ársætlan • Tvørgreinaligt samstarv (ískoytisøki í lesiætlanini) • SI-skeið, ástøðiligt og verkligt • Anatomi ( vøddalæra ) • Fysiologi ( orkugevandi keldur, andingarleiðin og blóðrenslið) • Ítróttarsálarfrøði • Venjingarhættir (konditión, liðiligheit, koordinatión, styrki og úthaldni) • Øðrvísi (alternativ ) bóltspøl (innleiðsla til stóru bóltspølini) • Gera spøl/bóltspøl, ið verða tillagað aldursbólkin. Vetrarítróttur, so sum skí og skoytur. Fyri at røkka málinum, verður farið á lestrarferð í eina viku til hóskandi stað.
Læru- og undirvísingarhættir
Fyrilestrar, filmar, studentaframløgur, bólkaarbeiði og motoriskar testir. Størsti parturin er verkligar íðkanir.
Læruúrtøka
Tá ið skeiðið er lokið, skal tann lesandi duga at: • greiða og greina námsætlanir og kunngerðir í ítrótti fyri miðdeildina • nýta fjølbroyttar læringartilgongdir í ítrótti og at geva næmingum upplivingar, royndir og vekja áhugan fyri kropsligari venjing og menning • fáa eyga á vantandi motoriskar førleikar og leggja hóskandi undirvísingarskrá til rættis • sjálvur spæla ymisk spøl, íðka ítrótt og gera aðrar kropsligar venjingar, ið eru viðkomandi fyr næmingar í miðdeildini og fyri fólk við serligum avbjóðingum • finna og greiða frá grundleggjandi fakligum og fakdidaktiskum viðurskiftum í samband við ítrótt í miðdeildini
Próvtøkuháttur
Próvtøka/eftirmeting (próvtøkuuppgávan er ein spurdómsstýrd uppgáva, ið verður lýst neyvari í einum sjálvstøðugum skjali) Tá ið mett verður um próvtøkuuppgávuna verður hugt at: • Um tey lesandi megna at draga ástøði, hugtøk og sjónarmið um læring, spæl, ítrótt, heilsu og rørslu inn í uppgávusvarið. • Um tey lesandi eru før fyri at leggja eina didaktiska ætlan, ið hevur til endamáls at menna t.d. sosiala og ítróttaliga førleikan, heilsustøðuna og heilsutilvitskuna hjá málbólkinum. • Um tey lesandi hava skrivað ein samanhangandi tekst, har tey nýta greiðan málburð og setningsbygnað og rætta stavseting. • Um tey lesandi hava nýtt vísindaligar keldur og APA-tilvísingarskipanina.
Próvdøming
Innanhýsis
Próvtalsstigi
P-talsstigin
Lestrarlisti
Verður útflýggjaður við skeiðsbyrjan
Ábyrgd
Anna Maiken Gásadal


text:
Myndatekstur: Dánial Johansen, Lutherus Meinhartsson, Tórhallur Johansen, Eyðdis Hartmann Niclasen, Sigtór A. Petersen og Jóhan Hendrik Ellefsen
01-12-2020
Arbeiðið at útstykkja 8 nýggj grundstykkir eystanfyri Skaldaveg í Miðvági er liðugt. Tað var 25. mai í ár at Eyðdis Hartmann Niclasen, borgarstjóri setti fyrsta spakan í og gró flagið av. Tað er Sp/f Deskon við Dánial Johansen ið hevur staðið fyri arbeiðinum at gera grundstykkini byggibúgvin og J&K Petersen hava verið undirveitarar.
Arbeiðið hevur gingið væl og í gjár var ástaðarfundur og økið varð handað kommununi. Tað nýggja við hesi útstykking er, at vegurin, kantsteinar og lyktapelar eru gjørd liðug. Nógv orka er somuleiðs løgd í, at kloakk og spillvatns leiðingar eru gjørdar, at klárt er at fara undir at gera fleiri grundstykkir.
Útstykkingin á Heiðatrøðni er partur av størri útstykkingarætlan fyri økið og eru hesi tey fyrstu 8 av 50 grundstykkjum. Tað sum er serstakt við hesum nýggja býlinginum er, at hann verður bundin saman við gøtum og fríøki, og verður tryggur hjá børnum at ferðast á og at spæla millum húsini.
Tað er siðvenja, at vegirnir norðuri á Heiðum hava nøvn eftir skøldum ættað úr Miðvági. Hendan nýggja gøtan fær navnið Gudmundargøta eftir skaldið og próst Gudmund Bruun, føddur í Jansagerði í Miðvági 18. august 1891.


text:
2030 burðardyggu menningarmálini hjá ST í Føroyum
Føroyar eru eitt framkomið land, og eiga sum ábyrgdarfullur partur í altjóða samfelagnum at taka 2030 málini fyri burðardygga menning hjá ST til sín. Heimsmálini eru eitt universalt stavnhald, sum øll heimsins lond kunnu halda seg til og virka fram ímóti.
Aðalfundarsamtykt Sameindu tjóða “Transforming the world: the 2030 Agenda for Sustainable Development” frá 2015 heitir á heimsins tjóðir um at virka fyri at fremja 17 burðardygg menningarmál. Málini eru sett fyri tíðarskeiðið 2016 til 2030, og skulu seta eina greiða kós fram ímóti burðardyggari menning til gagns fyri bæði menniskju og náttúru.
Endamálið er, at hvørt landið tekur útgangsstøði í egnum veruleikum og við egnum raðfestingum virkar fyri at fremja málini.
Málini eru 17 í tali, og harafturat eru 169 partmál. Menningarmálini hava fimm høvuðsendamál:
- At beina fyri fátækradømi og hungri, so øll fólk hava somu menningarmøguleikar.
- At verja jørðina við at seta í verk ætlanir fyri, hvussu tilfeingi best verður gagnnýtt burðardygt til frama fyri komandi ættarlið.
- At øll kunnu njóta og vera partur av framburði og at búskaparligur, sosialur og tøkniligur framburður skal henda í samljóði við náttúruna.
- At fostra frið, rættvísi og inklusjón, ikki ótta og harðskap.
- At málini verða útint í einum sterkum altjóða anda, grundað á samstarv og við virðing fyri teimum, sum eru mest viðbrekin og fátøk.
- Enda fátækadømi, av øllum slagi, allastaðni.
- Enda hungur, tryggja matvørutrygd og betur føðsludygd og fremja burðardyggan landbúnað.
- Tryggja øllum heilsugott lív og trivnað fyri øll í øllum aldri.
- Tryggja øllum javnbjóðis atgongd til dygdargóða útbúgving og virka fyri læring alt lívið.
- Fremja javnstøðu millum kynini og styrkja støðuna hjá øllum kvinnum og gentum í samfelganum.
- Tryggja burðardygga atgongd til vatn og reinføri fyri øll.
- Tryggja øllum atgongd til trygga, burðardygga og nútíðar orku fyri rímiligan prís.
- Fremja varandi burðardyggan búskaparvøkstur, og virðiligt virðisskapandi arbeiði fyri øll.
- Byggja haldgott infrakervi, virka fyri burðardyggum ídnaði og stimbra nýmenning.
- Minka um ójavnar innan og millum lond.
- Gera býir og aðrar búsetingar tryggar, haldgóðar og burðardyggar fyri øll.
- Tryggja burðardyggar nýtslu- og framleiðsluhættir.
- Virka í bráðskundi ímóti veðurlagsbroytingum og árinum teirra.
- Varðveita og á burðardyggan hátt gagnnýta høv og havtilfeingi.
- Verja, endurreisa og menna burðardygga gagnnýtslu av vistfrøðiskipanum á landi, burðardygga gagnnýtslu av skógum, stríðast ímóti oyðimarkargerð, steðga og venda niðurbrótingina av lendum og fyribyrgja tapi av lívfrøðiligum margfeldni.
- Fremja frið, rættvísi og burðardygga menning fyri øll í samfeløgum, og byggja virknar samfelagsstovnar, sum virka undir ábyrgd á øllum stigum og fevna øllum íbúgvum.
- Styrkja hættir at íverkseta og endurnýggja altjóða partnaraskap fyri burðardygga menning.


text:
Ja, eg vil spyrja aftur ímóti, hvørjir allir teir hava verið, hvørjum Guð upp ígjøgnum øldirnar hevur litið upp í hendur at týða hansara orð til síni tungumál? Vóru teir allir høgt lærdir knokkar, sum mangir hvørjir ikki eingang trúðu at Bíblian er Guðs orð? Nei. Hann útvelur sínar týðarar, og teir sum hann velur, eru í øllum førum sannir frelstir, endurføddir, sum elska hansara orð yvir alt á jørð, ja meir enn sítt egna lív, og eru til reiðar at láta lívið fyri tað.
Um tú lesur søguna hjá reinu linjuni av Bíblium so sært tú skjótt eina reyða linju av martyrum, hálshøgdir ella brendir á báli av synagogu Satans. Men tað vil eingin tosa um í okkara sleisku, følsku, “positivu”, tolsemis tíð. Fyri tær korruptu “bíbliurnar” hevði valla nakar viljað doyð, og teir sum fingust við tær, høvdu óivað verið skjótir at avnoktað tann Harra teir í veruleikanum aldri kendu.
Sannleikin er tann, at fyrr enn tú hevur givið Jesusi Christi títt lív veruliga og av sonnum, so ert tú ikki veruliga hansara og tænir ikki honum. Vit mugu koma har til, at vit ikki elska okkara egna lív og ikki ræðast at doyggja fyri Harran Jesus Christ. Prísurin fyri at vera ein sannur lærusveinur er sanniliga høgur. Hann er 100%. Men Jesus Christus gav seg 100%, og hann bjóðar tær 100% satt lív, og 100% endurgjald í hinum ævigu bústøðum. Og syndin og heimurin STINKA afturímóti, trúgv mær. Eg var ein túr har úti og vendi í seks ár. So skjótt eg vendi um aftur til Jesus Christ, fyltist rúmið við hansara gyltu dýrd. Hansara náði er ovurstór.
Onkrir av hesum lærdu knokkunum duga sikkurt hebraiskt og grikskt, men hvat nyttar tað, tá tú ikki eingang týðir røttu handrini? Ikki dugi eg grikskt og hebraiskt, men eg havi tríggjar reinar Bíbliur altíð hjá mær meðan eg týði, fyrst og fremst King James A.V. 1611, síðan Luthers Heilige Schrift frá 1545 (unrevidiert !!) og so donsku týðingina frá 1732, sum Tonny Møllerskov sigur vera tann besta danska týðingin. Tá tú styðar teg til tríggjar reinar Bíbliur, og av øllum hjarta roynir at vera trúgvur móti teirri bestu, so haldi eg, ja eg VEIT, at tá letur tað seg gera at koma á mál við einum útmerkaðum úrsliti.
So mikið havi eg at siga um hetta.


text:
- Tíðindi, mentan og ítróttur
Dómurin kom óvart á
Hægstirættur sigur, at leiðslan, stjórn og nevnd, í Eik Bank Danmark er ikki endurgjaldsskyldug í samband við tvey lán hjá bankanum.
Hægstirættur hevur tí staðfest avgerðina hjá Eystara Landsrætti um tað eina lánið, men broytt avgerðina hjá Landsrættinum um hitt lánið. Og tað kostaði Fíggjarligum støðufesti góðar 15 milliónir og 225.000 krónur í sakarmálskostnaði móti teimum seks monnunum, sum vóru í stjórn og nevnd hjá Eik Bank Danmark.
Hægstirættur sigur eisini, at í egnum sakarmálskostnaði í Eystara Landsrætti skal Fíggjarligt støðufesti gjalda 2,5 milliónir krónur afturat tí, sum higartil er goldið.
Tak niður


text:
Webinar
Uttanlands at lesa?
Skalt tú uttanlands at lesa? Veitst tú, hvussu tú gert við SU, NemID, CPR nr., banka- og tryggingaviðurskifti?
Á webinarinum "Uttanlands at lesa?", fært tú svar uppá øll hesi viðurskifti og eina framúrskarandi konsert við Páll Finnur Páll (sí niðanfyri).
Tú fært kunning um:
- At flyta niður ✔
- Studning og ferðastuðul ✔
- Bankaviðurskifti ✔
- Tryggingarviðurskifti ✔
Situr tú eftir við spurningum?
Tað eru nógv viðurskifti, tú skalt hava greiðu á, tá ið tú flytur av landinum. Hevur tú onkrar spurningar í hesum sambandi, so er bara at spyrja okkum í Ungdómsbankanum - vit eru her fyri at halpa tær :) Eisini finnur tú holla kunning við beinleiðis leinkjum í okkara flytivegleiðing.


text:
Skriva út
Herit Magnussen
Eftir Jústinus Leivsson Eidesgaard
Herit Magnussen
deknurVestmanna
Herit byrjaði sum deknur í 2007. Tað var pápi hennara Agnar Nielsen, sum hevði verið deknur alla sína tíð, sum vildi hava dóttrina á kórsgáttina í tænastu. Herit er fødd 13 januar 1958 og hevur búð í Vestmanna.
-Babba spurdi meg og eg spurdi meg sjálvan. Skal eg vera deknur? . Eg svaraði eina náttina upp á tað og segði ja, hví ikki? Og eg var bangin í fyrstuni. Eg minnist, at eg byrjaði í føstuni í 2007. Læs fyrst inngangs- og útgangsbøn. Hetta kom so líðandi og eg fór at lesa lestur eisini. Tað er gott, at tað eru fleiri deknar, eg veit ikki, um eg hevði tímað, um eg var einsamøll og skuldi hvønn sunnudag.
-Eg kundi hugsað mær, at lestrarbøkurnar vóru nýggjari, og málið er ofta stirvið. Tað er gott at hava fleiri lestrar at velja í millum. Mær dámar eisini, at vit hava fleiri tekstarøðir, tí tá koma vit meira runt í bíbliuni. Eg eri fegin um teir lestrar vit hava og vóni at tað koma fleiri. Eg kundi ikki sjálv hugsað mær at skriva lestrar.
Herit møtti svárari lagnu. Hon var gift við Dávur Magnussen úr Kvívík, men hann doyði av eini vanlukku umborð á skipi í 1981.
-Vit høvdu bara verið gift í hálvt annað ár, tá ið vanlukkan hendi. Hann doyði í 1981 og eg flutti inn í okkara heim í 1983. Hann hevði ringan hug at fara vanlukkutúrin. Eg havi ofta spekulerað upp á hvussu man blívur heilur eftir so sváran miss. Eg hevði í hvussu er gott bakland og eg havi lært nógv av hesi hending og tíðini aftaná,sigur hon. Herit hevur arbeitt í 26 ár sum klinikkassistentur og seinastu sjey árini hevur hon starvast við menningartarnaðum.


text:
Útsetta 3.umfar í TF Vetrarkappingin, sum skuldi rennast í Havn seinasta leygardag, bleiv avgreitt í bestu líkindum í gjár. Yvir 70 rennarar vóru við. Tey vaksnu runnu umleið 10,6 km og børnini 3,5 km.
Niðurteljingin er liðug og allir rennararnir spenna avstað (mynd: Einar Vang)
Hjá monnunum var tað Marnar Djurhuus, sum setti alla mótstøðu langt til viks beinanvegin. Hann legði seg klárt á odda beinanvegin og økti støðugt munin aftur til nærmastu kappingarneytarnar, sum vóru Eirikur Hansen og Sam Vang á næstu plássunum. Sam mátti nokkso tíðliga sleppa Eiriki, sum kom at liggja einsamallur á øðrumplássi og so Sam á triðjaplássi, sum teir hildu á mál. Aftanfyri varð ein harður dystur millum Henry Olsen, Jan Elmar Sørensen og Einar Gregersen, sum heldur ikki kundu føla seg ov tryggar tí Hallur Holm og Teitur Bjarnastein runnu væl aftanfyri teir. Men úrslitið bleiv at Henry varð fyrstur av teimum frammanfyri Einar, Jan Elmar, Teitur og Hallur. So var eitt glopp aftur til Regin Thomsen og Jóhan M. Jacobsen.
Marnar rann púra einsamallur allar 10,6 kilometrarnar (mynd: Einar Vang)
Sostatt vóru tað Marnar, Eirikur og Sam í vóru fyrstir í opna bólkinum, Henry, Hallur og Jóhan M. í veteranbólkinum, Marnar, Einar og Teitur í mansunglingabólkinum. Superveteranbólkin vann Jens R. Weihe frammanfyri Jósvein H. Olsen og Gunnar Simonsen.
Bjørk megnaði at fylgja hesum og enntá renna frá onkrum (mynd: Einar Vang)
Var Marnar suverenur vinnari hjá monnunum so var Bjørk H. Olsen sanniliga eisini suverenur vinnari hjá kvinnunum. Hon vann ein tryggan sigur frammanfyri Rebekku Fuglø og Rigmor N. Arge, sum hevði vunnið bæði undanfarnu umførini. Skjótastu kvinnuveteranar vóru Ann Thomsen, Astrid Joensen og Anna Maria Seloy.
Dreingjabólkin vann Gunnar Sivertsen frammanfyri Rúna Skarðhamar og Dánjal D. Ljósheim. Í gentubólkinum vóru tað tær tríggjar Treystagenturnar Oddvør Josephsen, Maria Biskopstø og Elin Kristina Ryan í vóru fremstar.
Øll úrslitini eru at finna niðanfyri.
Myndir, sum Einar Vang tók, eru at finna her.
Støðurnar í teimum ymsubólkunum verða eisini lagdir út heilt skjótt. Næsta umfar í TF Vetrarkappingini verður leygardagin 11. januar næsta ár í Sørvági.


text:
- Øll Størv (111)
- Byggivirksemi (0)
- Fiskavøruídnaður (3)
- Fiskiskapur (0)
- Flutningur (1)
- Flutningur sjóvegis (3)
- Fyrisiting og tænastur (27)
- Gistihús og matstovur (12)
- Handil og umvæling (9)
- Heilsu- og almannaverk (41)
- Kunningartøkni (1)
- Lærupláss (2)
- Skipasmiður og smiður (2)
- Undirvísing (3)
- Vinnuligar tænastur (7)
Vilt tú arbeiða í matstovuni í Hoyvík?
Vit leita eftir einum starvsfólki til matstovuna.
Arbeiðið fevnir um alt vanligt køksarbeiði og avgreiðslu av kundum. Tað er ein fyrimunur, um tú dugir føroyskt ella danskt.
Arbeiðstíðin er skiftandi í tíðarbilinum kl. 8-15.30 gerandisdagar og annanhvønn leygardag.
Starvið er fulltíðarstarv og lønin sambært sáttmála við Havnar Arbeiðskvinnufelag.
Starvið verður sett sum skjótast ella eftir avtalu.
Tú fært meira at vita um starvið frá leiðaranum, Maud Matras, á tlf. 22 83 55 ella tlf. 66 00 58.
Umsókn skal sendast til: skrivstovan@fk.fo
ella
FK Hoyvík
Postboks 349
FO-188 Hoyvík
Att.: Maud Matras
skjótast gjørligt, men í seinasta lagi fríggjadagin 22. oktober 2021.


text:
Kaj Leo setur fokus á viðgerð til børn og ung við sálarsjúku
8. november 2017
Kaj Leo Holm Johannesen, løgtingsmaður fyri Sambandsflokkin, hevur nú fingið svar frá Sirið Stenberg, landsstýriskvinnu í heilsumálum um viðgerð til børn og ung við sálarsjúku
Í svarinum, dagfest 6. november 2017, frá Sirið Stenberg stendur:
1. Er sjúkuviðgerðin til børn og ung við sálarsjúkum nøktandi í Føroyum? Er hon í samsvari við altjóða barnarættindasáttmálan, sum sigur, at børn hava rætt til eina nøktandi sjúkuviðgerð?
Í mun til spurningin hvørt viðgerðin til børn og ung er nøktandi, so metir fakkunnleikin á Landssjúkrahúsinum, at vit kunnu geva eitt nøktandi tilboð í dag, og at tilboðið er í samsvari við barnarættindasáttmálan.
Psykiatriska viðgerðin til børn og ung er rættuliga nýggj í Føroyum. Fyrstu árini var økið í stóran mun skipað við hjálp frá ráðgevum uttanífrá, men seinastu árini hava vit ment eitt barna- og ungdómspsykiatriskt toymi á Psykiatriska deplinum.
Í fasta toyminum eru fýra sálarfrøðingar, tríggir sjúkrarøktarfrøðingar, ein skrivari, ein lækni parttíð og ein serlækni í barna- og ungdómspsykiatri. Í løtuni eru tveir sálarfrøðingar afturat í toyminum, sum eru settir restina av árinum, til tess at minka um bíðitíðina til útgreiningar. Orsøkin til, at bíðitíðin er vaksin er, at talið av børnum, sum verða ávíst, hevur verið alsamt vaksandi seinastu árini.
Aftan á ársskiftið verður toymið víðkað við einum sálarfrøðingi og einum sjúkrarøktarfrøðingi og frá 1. mars kemur ein serlækni afturat í barna- og ungdómspsykiatri. Harumframt er peningur settur av í fíggjarlógaruppskotinum 2018 til at byrja eitt meira umfatandi dagtilboð til børn- og ung á Psykiatriska deplinum.
Tað vil altíð verða ein avbjóðing í einum lítlum samfelagi sum okkara, at vit ikki hava sama møguleika, sum størri økir, at gera serligar eindir fyri øll sjúkuøkini. Tí mugu vit menna okkum á annan hátt til at fevna um allar uppgávurnar. Ein avbjóðing er, at í barnarrættindasáttmálanum hjá Sameindu Tjóða er ásett, at børn við sálarsjúkum ikki eiga at verða innløgd saman við vaksnum við sálarsjúkum.
Landssjúkrahúsið greiðir frá, at tað kemur fyri, at neyðugt er at leggja ung inn á deild saman við vaksnum. Í hesum førum verður altíð skipað soleiðis fyri, at tað er eitt starvsfólk burturav, sum er um tann unga eins og tað - so vítt tað er møguligt og skynsamt fyri viðgerðina - verður borið soleiðis í bandi, at annað av foreldrunum verður lagt inn saman við barninum.
Í viðmerkingunum til fyrispurningin førir spyrjarin fram, at “...børn heilt niður í tíggju ára aldur eru innløgd á vaksinpsykiatrisku deild í fleiri mánaðir og summi hava, frá 12 ára aldri, havt fastan bústað har í fleiri ár”.
Hetta hevur ikki hald í veruleikanum. Landssjúkrahúsið hevur eftirkannað allar skrásetingarnar í Talgildu heilsuskipanini av innleggingum á Psykiatriska deplinum í tíðarskeiðinum frá januar 2011 fram til í dag, sum er tíðarskeiðið, Psykiatriski depilin hevur verið knýttur í skipanina. Í hesum tíðarskeiði hava eingi 10 ára gomul og eingi 12 ára gomul yvirhøvur verið innløgd á Psykiatriska deplinum. Sostatt hevur heldur eingin 12 ára gamal havt sín fasta bústað á psykiatriska deplinum í fleiri ár.
2. Er hetta økið í samsvari við viðgerðir í t.d. Danmark, sum vit ofta samanbera okkum við?
Landssjúkrahúsið metir, at okkara viðgerðartilboð fakliga eru í samsvari við tað, sum verður veitt í Danmark. Tó skal sigast, at tað er ikki eintýðugt, hvat tilboðið er í Danmark, tí tað kann vera munur á tilboðunum í teimum ymisku regiónunum. Eisini í Danmark hevur verið eitt stórt trýst á skipanina við tað, at alsamt fleiri børn og ung verða ávíst til psykiatriina, sum hevur havt ta avleiðing, at ein stórur partur av orkuni er farin til kanningar og greiningar, og minni orka hevur verið til sjálva viðgerðina.
Sum greitt frá omanfyri hevur Landssjúkrahúsið eisini merkt eitt trýst á skipanina til greiningar og kanningar, men roynt verður alla tíðina at hava viðgerðarpartin fyri eyga eisini. Sum áður nevnt, verður hesin parturin væntandi eisini styrktur komandi tíðina við skipan av dagtilboði.
Haraftrat er spurningurin um at menna tilboðið til børn og ung eisini eitt av høvuðsevnunum í Heildarætlanini fyri sálarliga heilsu í Føroyum, sum arbeiðsbólkur er í ferð við at gera.
3. Verður tann nýggi psykiatriski depilin bygdur soleiðis, at vit fáa eina barna- og ungdómspsykiatriska deild burturav, ella verða børn heilt niður í tíggju ára aldur framhaldandi innløgd á vaksinpsykiatrisku deildina á Landssjúkrahúsinum?
Í sambandi við spurningin um nýggi Psykiatriski depilin verður bygdur soleiðis, at tað verður ein barna- og ungdómspsykiatrisk deild burturav, er vert at hyggja eftir, hvussu tørvurin er á seingjarplássum til barna- og ungdómspsykiatriska økið.
Royndirnar hesi árini barna- og ungdómspsykiatriin hevur verið virkin á Psykiatriska deplinum vísa, at tørvur er á innleggingum, men at hesin tørvur er ikki stórur. Um vit samanbera lutfalsliga við miðaltøl úr Danmark, so er tørvur á millum einum og tveimum seingjarplássum til børn og ung.
Tað ber illa til at gera eina so lítla seingjardeild á einum sjúkrahúsi, og tí er avgerð tikin um, at serstøk barna- og ungdómspsykiatrisk seingjardeild verður ikki á nýggja psykiatriska deplinum. Stórur bati verður tó, tí á nýggja deplinum vera munandi betri møguleikar at gera smærri eindir inni á deildunum, sum merkir, at til dømis ung, sum hava tørv á innleggjan kunnu skermast frá øðrum, sum eru innløgd.
Á nýggja deplinum eru allar seingjarstovurnar einastovur við vesi og bað. Har ber til at skildra av soleiðis, at eina ella tvær seingjarstovur t.d. kunnu verða ein serlig eind á seingjadeildini.
Harumframt eiga vit at umhugsa aðrar møguleikar, eitt nú, at børn- og ung kunnu verða innløgd heima við hús, og at starvsfólkini verða flytfør á tann hátt, at tey fara út í heimið at taka sær av teimum ungu. Somuleiðis eiga møguleikarnir við innleggingum á øðrum stovnum at verða umhugsaðir nærri og í tann mun til ber til gagns fyri tey ungu.
At enda er ætlanin, at eitt vælskipað dagtilboð, sum undirtøka vónandi fæst fyri, eisini fer at minka um tørvin av innleggingum alt samdøgrið.
RN
Aftur


text:
Kaj Leo spyr um útgjald úr ALS til sjálvstøðugt vinnurekandi
23. oktober 2018
Kaj Leo Holm Johannesen, løgtingsmaður fyri Sambandsflokkin, hevur í dag sett Poul Michelsen, landsstýrismanni í vinnumálum, ein skrivligan fyrispurning (§ 52a) um útgjald úr ALS til sjálvstøðugt vinnurekandi. Svarast skal í seinasta lagi 10 yrkadagar eftir, at spurningurin er latin inn
Kann landsstýrismaðurin greiða nærri frá:
1. Hví fáa sjálvstøðugt vinnurekandi ikki útgjald úr ALS í sambandi við arbeiðsloysi, sjálvt um hesi hava skyldu at gjalda inn í skipanina?
2. Hevur landsstýrismaðurin ætlanir um at broyta skipanina, soleiðis at vinnurekandi fáa útgjald úr ALS í sambandi við arbeiðsloysi - um ja, hvussu skal skipanin vera og um nei, hví ikki?
Viðmerkingar
Í viðmerkingunum til skrivliga fyrispurningin sigur Kaj Leo Holm Johannesen, løgtingsmaður, at sjálvstøðugt vinnurekandi fáa onki útgjald úr ALS.
Ein sjálvstøðugur vinnurekandi, sum er stjóri og sum hevur eitt ella tvey fólk í arbeiði og sum rindar inn til ALS, fær ikki eitt oyra útaftur frá tí almenna, um hann ella hon gerst arbeiðsleys - hvørki frá ALS ella nakran dagpening frá Almannaverkinum.
Hetta ljóðar sera undarligt og órættvíst, at gjalda fult inngjald og einki fáa út, um okkurt skuldi hent við arbeiðsloysi ella sjúku.
Sama skipan fyri vinnurekandi er galdandi í Barsilsskipanini.
Eftir galdandi reglum eru fólk í sjálvstøðugari vinnu ikki við í kravdu arbeiðsloysisskipanini, sum partarnir á arbeiðsmarknaðinum hava sett á stovn.
Kortini kunnu tey tryggja seg fíggjarliga móti arbeiðsloysi við at tekna eina sjálvbodna arbeiðsloysistrygging hjá ALS.
Tryggingin er fyri tey, sum eiga og arbeiða í egnum virki og/ella íognarfelag og sum hava sjálvstøðuga virksemið sum høvuðsvinnu.
ALS ger eina nágreiniliga meting av, um vinnuvirksemið hjá umsøkjarum kemur undir hugtakið sjálvstøðug vinna. ALS-gjaldið hjá sjálvstøðugum vinnurekandi er 3.000 kr. árliga.
Sjálvstøðug vinnurekandi hava ikki rætt til at fáa arbeiðsloysisstuðul útgoldnan, fyrr enn tey hava havt tryggingina í 1 ár - uttan steðg.
At enda sigur Kaj Leo Holm Johannesen, løgtingsmaður, í sínum viðmerkingum, at ein sjálvstøðugur vinnurekandi hevur skyldu at gjalda inn, men hevur ongi rættindi at fáa útgjald. Í veruleikanum minnir henda skipan nærmast um eina revsing fyri tann, sum setir eitt virki á stovn og er vinnu-óvinarlig.
Hví ikki fata stovnaran og eigaran eisini sum starvsfólk, sum hesin jú eisini veruliga er og sum kann gerast arbeiðsleysur í styttri og longri tíðarskeið.
Sum stovnari og eigari av einum virki hevur tú skyldu at gjalda inn í ALS, men ongan rætt til útgjald.
Henda skipan er órættvís og eigur at broytast. Tí verður hesin fyrispurningur settur.
Sambandsflokkurin
RN
Aftur


text:
Kirkjudagur í Húsavík
Leygardagin 14. September, kl. 9.30 – 16.00 verður kirkjudagur í Húsavík fyri kirkjuráð og kirkjutænarum og hjálparfólkum. Tekning hjá kirkjuráðsformanninum í tykkara sókn, mikudagin 11. sept.
Vit fáa vitjan av sóknarprestinum Sverre Elgvin Lied, phd.
Evnið verður: Gudstænastan í fornkirkjuni og gudstænastan í okkara tíð.
Byrjað verður í Húsavíkar kirkju kl. 9.30 við andakt.
Almennur fyrilestur verður í Sólarris kl. 15.00 við evninum: Hin heilaga kvøldmáltíðin.
Øll eru vælkomin.
Gudstænasta verður sunnudagin 15. september, 13. sunnudag eftir tríeindardag í
Húsavíkar kirkja, kl. 12.00, Havstein Klein.
Sverre Elgvin Lied, prædikar.
Altargongd.
Hetta skrivar Sandoyar prestagjald á Facebook.


text:
Nú er møguleiki at søkja um stuðul frá NATA (North Atlantic Tourism Association) til ferðavinnuverkætlanir og kunningar- og námsferðir.
NATA er samstarvsavtala ímillum ferðavinnuráðharrarnar í Grønlandi, Íslandi og Føroyum. Endamálið er at menna samstarv um felags áhugamál í ferðavinnu og at skapa sambond millum ungdóm í teimum trimum londunum.
Umsóknarfreistin er mánadagin 10. september 2012.
Umsóknir skulu fyllast út á netinum. Umsóknir til ferðavinnuverkætlanir skulu gerast her, umsóknir til kunningar- og námsferðir skulu gerast her.
Nærri upplýsingar um NATA fáast á heimasíðuni www.northatlantic-islands.com


text:
Mánakvøldið 19. mars 2018, kl. 20.00, verður kunningarfundur í Tofta skúla fyri borgarum í Nes kommunu.
Skrá: Kunning um tunnilsarbeiði í Rókini og arbeiði við at leingja grótkastið á Toftum við tunnilsgróti.
Umboð fyri P/F Eystur- og Sandoyartunlar greiða frá arbeiðinum viðv. Eysturoyartunlinum í Rókini og umboð fyri Nes kommunu greiða frá arbeiðnum viðv. grótkastinum.
Kunningarskriv frá Eystur- og Sandoyartunlar:
Í samband við Eysturoyartunnilin, er nú farið undir at fyrireika vegaføringina á Rókini og um skamma stund verður farið undir at fyrireika sjálvan tunnilsmunnan.
Vegaføringin norðan fyri Rókina
Í samband við ger av rundkoyring á útfyllingina norðan fyri Rókina við tilhoyrandi vegum, verður landsvegurin fluttur út á útfyllingin, soleiðis at arbeiðið við sjálvum tunnilsmunnanum kemur at henda innanfyri landsvegin. Tí kann roknast við at ferðslan verður órógva ísmb. við sjálva umleggingina.
Rókavegurin í byggitíðini
Tá ið tunnilsmunnin verður fyrireikaður, má spreingjast inn í helluna, fyri at gera pláss fyri at byggja tunnilsportalin uttanfyri sjálvan tunnilin. Neyðugt verður tí at steingja Rókavegin av við eystastu húsini í eitt longri tíðarskeið. Orsøkin er at tunnilsportalurin gongur undir Rókavegin. Eftir at portalurin er liðugur, verður Rókavegurin lagdur aftur, omaná tunnilsportalin. Spreingiarbeiðið byrjar væntandi um miðjan mai 2018 ella kanska heldur fyrr. Roknast kann tí eisini við, at ferðslan á landsvegnum verður ávirka í styttri tíðarskeið, tað løtuna skotini verða latin av. Væntandi verður Rókavegurin stongdur í 1-2 ár.
Spreinging av tunnilsmunna
Tá sprongt verður, fara tunnilsfelagið og NCC/J&K Petersen, at fylgja við og máta hvussu sterkar ristingarnar frá spreingingunum verða. Hetta verður gjørt fyri at avmarka váðan fyri at skaði kemur á hús í økinum orsaka av ristingunum. Hartil verða skotini vard við spreingimáttum. Fyri at máta ristingarnar verða ristimátarar settir á tey nærmastu húsini. Í tí sambandi fara vit at venda okkum til teir húseigarnar, har vit kundu hugsa okkum at sett ristimátarar upp. Tólið verður eftir nærri avtalu við húseigaran sett fast á betongvegg við einari lítlari skrúvu.Undirritaði ringir so til teir húseigarar, har ristimátarar skulu setast upp.
Eru spurningar, ber til at ringja til undirritaða.
Í samband við at arbeiðið við Rókina byrjar av álvara verður ein stuttur kunningarfundur hildin í skúlanum á Toftum mánakvøldið 19. mars kl. 20. Á fundinum fara umboð fyri Nes kommunu eisini at kunna um ætlanirnar við grótinum, sum kommunan móttekur frá Eysturoyartunlinum.
Vinarliga
Herman Lindberg, tlf. nr. 231 001
p/f Eystur- og sandoyartunlar


text:
Alfred Hitchcock
Alfred Joseph Hitchcock (føddur 13. august 1899, deyður 29. apríl 1980) var ein enskur filmsleikstjóri. Hann varð føddur í Leytonstone í London, og doyði í Los Angeles í USA. Tveir av kendastu filmum hansara eru Psycho og The Birds.
Alfred Hitchcock gjørdist kendur kring heimin fyri sjónvarpsrøðirnar Alfred Hitchcock Presents og The Alfred Hitchcock Hour. Áðrenn og eftir hvønn part viðmerkti hann partin á ein skemtingarsaman og ofta eitt sindur groteskan hátt.
Hann fekk íblástur frá týskari ekspressionismu og fór í gongd við at leikstjórna filmar í heimlandinum Stórabretlandi, áðrenn hann byrjaði at arbeiða í Hollywood í 1939. Hitchcock leikstjórnaði meira enn 50 filmar árini 1922 til 1976 og í 35 av teimum sást hann í einum lítlum broti sum ein persónur í mongdini.[1] Hann er kanska ein av teimum kendastu og best umtóktu filmsleikstjórunum nakrantíð. Hugskot hansara og ríkidømi at finna uppá hevur havt ávirkan á nógvar filmsskaparar, framleiðarar og sjónleikarar.
Filmarnir[rætta | rætta wikitekst]
Keldur[rætta | rætta wikitekst]
- ↑ Videouniversity.com - "Alfred Hitchcock's Cameo Appearances" Heintað 18. desember 2008


text:
Eftir 3 døgum ert tú væl koyrandi
Kundi tú hugsað tær at fingið innlit í bókhald heilt frá grundini? At lært um debet og kredit, kassaroknskap, MVG, vøruroknskap, kontobygnað o.m.a.? Uppá 3 dagar lærir tú tað grundleggjandi, so tú kanst koma í gongd.
Tú lærir øll tey vanligu grundleggjandi bókhaldshugtøkini. Tvs. líka frá hvat debet og kredit er til kontobygnað, kassaroknskap, skuldarar, ognarar, MVG, roknskaparuppseting v.m.
Egið virkið? Arbeiðir tú við bókhaldi? Í banka? Á skrivstovu?
Skeiðið er sera viðkomandi fyri teg, um tú hevur hevur egið virkið, arbeiðir á skrivstovu ella um tú kundi hugsað tær at arbeitt við bókhaldi ella á skrivstovu. Eisini er skeiðið gott fyri teg, um tú bara kundi hugsað tær at fríska vitanina upp ella koma nærri bókhaldshugtøkunum.
Skeiðið krevur ongan forkunnleika – undirvíst verður á byrjanarstøði, so øll kunnu vera við.
Kom við til eitt av okkara populerastu skeiðum!
Seinast var útselt!


text:
CCF 155
TSB D 334
1 “Meg hevur droymt ein dreym í nátt,
Gud bað eg hann tá ráða,
møtti eg ein[i] hvítabjørn,
hon leikaði við okkum báðum.
Ein hon tók meg seg í favn.
Tárin hevði blóma.
2 Ein hon tók meg seg í favn
og kroysti meg og kramdi,
tann triðja slerdi meg á sítt bak,
hart við sínum ‘ravdi’.”
Talar hann so til stolta jomfrú.
3 Talar hann so til stolta jomfrú:
“Tú skalt dreymum ráða.”
Tað var junkarin Pálin,
nú stendur hans lív í váða.
“Tað stendur eitt hús í mínum garði.
4 Tað stendur eitt hús í mínum garði,
takt við dýrum steina,
eg ræddist ei fyri eitt hundrað mans,
tá [eg] sat fyri aleina.”
Mánadagin at morgni.
5 Mánadagin at morgni,
tá skifta teir sínum spjóti,
annan dagin eftir,
tá ríða brøður út.
Glaðir ríða brøður tveir.
6 Glaðir ríða brøður tveir,
gráta fagur ‘lujda’,
Heiðriks ‘hou’ og Torkils ‘kiou’,
tá læt Pálin lív.
Pálin leit seg aftur um bak.
7 Pálin leit seg aftur um bak,
hoyrir hestar at dynja.
“Nú ráði Gud, mín skriftafaðir,
nú má dreymurin skilja.”
Rennur hann stokk, og rennur hann stein.
8 Rennur hann stokk, og rennur hann stein,
og rennur alt hann mátti,
gjarna vildi hann foristá,
við øllum tí, sum hann átti.
Ikki náddi Pálin at húsi sínum.
Tárin hevði blóma.
CCF 155
TSB D 334
Handrit: Hanus Hanusson: Fugloyarbók nr. 73. Savn Hammershaimbs (AM, Access. 4).
Útgávur:
1. Danmarks gamle Folkeviser VI. Udgivet 1895-98 af Axel Olrik, s. 31.
2. Føroya kvæði (N. Djurhuus greiddi til útgávu 1972), Band VI, s. 155.
3. Føroya kvæði (Inngangur og úrtøk eftir Dánjal Niclasen, 2004) 32. bind, s. 158.
Heimild: Úr Fugloy: Hanus Hanusson, Sjeyndi Hanus (1794-1854), Hattarvík.
Pálin droymir, at villini djór leggja eftir honum. Hjákona hansara sigur tað merkja, at lív hansara er í vanda. (D, S: Hon minnir hann á, at hann einaferð drap fleiri av skyldmonnum hennara og rændi hana. Nú koma brøður hennara kanska at hevna seg inn á hann.) Pálin sigur, at inni hjá sær sjálvum er hann tryggur, men brøðurnir taka hann á bóli. (cD, F, Í, S: Hann roynir at flýggja, men teir fáa hann aftur.) Hann verður dripin.
á føroyskum: CCF 155 (eisini á donskum, íslendskum og svenskum)


text:
Helsigásin (lat. Branta bernicla L; da. Knortegås) er til støddar nakað sum æða. Um høvur og háls er hon svørt; báðumegin á hálsinum er ein hvít tvørstrika — »helsið«, sum hon hevur navnið av. Omaná er hon dimmgrá; í neðra eru tær, sum higar koma, bleikar, mest hvítar. Nev og bein eru svørt. Hon eigur einans í kaldastu londum, sum Norðurgrønlandi, Svalbarði og norðuroddum av Sibiria. Higar koma tær stundum um heystið. Tær halda seg tá mest á sjónum; men stundum koma tær á land, og kunna tá leggjast upp í heimagæs ella dunnur og gerast so spakar, at tær eta korn, sum blakað verður teimum. Men verður skot loyst nær hjá, so rýma tær og síggjast ikki aftur. — Tamd helsigás verður sera fólkaalskin.
Úr: Mikkjal á Ryggi: Fuglabókin, Dýralæra II. 1951.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Heimsmálini hjá ST
Á býráðsfundinum 28. mars 2019 gjørdi Tórshavnar kommuna av at seta tey 17 heimsmálini fyri burðardyggari menning hjá ST á dagsskrá og at gera heimsmálini til fastan part av umhvørvispolitikkinum hjá Tórshavnar kommunu.
Heimsmálini eru 17 í tali og hava til endamáls at fáa allar heimsins tjóðir til at stremba fram ímóti einum burðardyggum samfelagi og heimi; øll lond skulu mennast búskaparliga, sosialt og umhvørvisliga á ein burðardyggan hátt. Hugsjónin er, at øll heimsins lond skulu arbeiða við at røkka hesum 17 málum innan 2030.
Tú kanst lesa meira um heimsmálini í frágreiðingini »Heimsmálini fyri burðardyggari menning«, sum Føroya Landsstýri almannakunngjørdi í 2018.
Heimsmálini fyri burðardyggari menning
Gerðabókin fyri býráðsfundin 28. mars 2019
Skiljing og endurnýtsla av burturkasti
Hvussu verða vit tilvitað um okkara nýtslu? Hvat er ein null-skrell lívsstílur? Hvat kunnu vit brúka fiskaavroð til? Kunnu vit minka um burturkast við sankutøðum? Og hvussu kunnu vit skilja heima við hús?
Tórshavnar kommuna leggur við Umhvørvisvikuni serligan dent á umhvørvið í eina viku. Hvørt ár verður eitt ávíst evni tikið upp, og undanfarin ár hava evnir sum eitt nú matoyðsl, klædnaendurnýtsla og plastdálking verið á breddanum.
Á Umhvørvisvikuni í ár seta vit sjóneykuna á fyribyrging, endurnýtslu og endurvinning av burturkasti. Vit varpa ljós á avbjóðingar, sum standast av burturkasti, og hvussu vit í felag kunnu loysa hesar avbjóðingar.
Tí vit skulu gerast betri til at minka um okkara burturkast við at brúka minni tilfeingi og endurnýta tað, vit hava. Eisini er umráðandi, at vit skilja burturkastið og harvið økja um endurvinningina.
Tórshavnar kommuna ynskir saman við borgarum og vinnu at menna burturkastøkið, og tí hevur kommunan millum annað valt at víðka um endurnýtsluvirksemið, gjørt eina nýggja skiljiskipan og nágreiniligar vegleiðingar til borgarar.
HEIMSMÁL 12
Evnið í ár tekur tráðin upp frá heimsmáli 12, ið snýr seg um at avmarka nýtsluna av ráevnum og vandamiklum evnum og at avmarka spill og dálking.
Í útgreiningini av heimsmáli 12 stendur millum annað at lesa, at øll okkara framleiðsla av burturkasti skal skerjast munandi áðrenn 2030. Hetta skulu vit gera við fyribyrging, skerjingum, endurframleiðslu og endurnýtslu.


text:
Tianjin
Tianjin, fyrr romaniserað sum Tientsin, er ein metropolbýur í norðari partinum av Kina via havið. Býurin er ein av seks National Central of China. Talið á kommunum 15.469.500.[2]
Søga[rætta | rætta wikitekst]
Jørðin har ið Tianjin liggur í dag, varð skapað í fornøldini við botnseting frá ymiskum áum, ið runnu út í sjógvin við Bohai-flógvan, teirra millum Yellow River ið rann út í havið á hesum øki fyrr í tíðini. Áðrenn tað var her opið hav.
Tá ið Grand Canal varð gjørd gjøgnum Sui-kongsríki mentist Tianjin til ein handilsmiðdepil.
Qing keisaraveldi[rætta | rætta wikitekst]
Undir Qing-keisaraveldi (1644–1911) gjørdist Tianjin til eitt prefektur ella Zhou (州) í 1725, og í1731 varð Tianjin fylki stovnað undir prefekturinum.
Havnabýur[rætta | rætta wikitekst]
Í 1856 tóku kinesiskir hermenn seg umborð á The Arrow, ið var eitt skip ið kinesarar áttu, men var skrásett í Hongkong, men nýtti bretska flaggið og var undir illgruna fyri sjóræning, at smugla og fyri at handla við opium. Teir fangaðu 12 menn og fongslaðu teir. Sum aftursvar sendu bretar og franskmenn kanónskip undir leiðslu av Admiráli Sir Michael Seymour at taka Takuborgirnar nærindis Tianjin í mai 1858. Síðst í fyrra parti av Seinna Opiumkrígnum í juni sama ár vunnu bretar og fraklendingar, og Tianjin-sáttmálin varð undirskrivaður. Sáttmálin læt upp fyri handli millum Tianjin og onnur lond. Sáttmálarnir vórðu staðfestir av keisaranum í Kina í 1860, og Tianjin varð formliga latin upp fyri Stórabretlandi og Fraklandi, og á tann hátt eisini til umheimin. Millum 1895 og 1900 komu Japan, Týskland og Russland afturat, og seinni komu eisini lond sum Eysturríki-Ungarn, Italia og Belgia, ið ikki høvdu serloyvi til handilsvinnu í Kina, og stovnaðu teirra egnu øki í Tianjin, hvørt land hevði síni egnu fongsul, skúlar, barakkir og sjúkrahús.[3] Søguligu slóðirnar eftir hesum stýri síggjast í arkitekturinum, t.d. kirkjur og í túsundatalið av sethúsum.
Jarðfrøði[rætta | rætta wikitekst]
Tianjin liggur við vesturstrondina á Bohaiflógvanum, mótsattu megin eru landslutirnir Shandong og Liaoning. Tianjin hevur mark til Beijing 120 kilometrar í ein útnyrðing, og burtursæð frá móti eystri, so er býurin umgirdur til allar síðir av Hebei.
Fyrisitingarligt býti[rætta | rætta wikitekst]
Tianjin er býtt sundur í 16 landslutir.
Hesi øki og lond eru býtt sundur í smærri eindir, per 31 desember 2004[update], í 240 eindir á township støði, teirra millum 120 býir, 18 townships, 2 etnisk townships og 100 undirøki.
Keldur[rætta | rætta wikitekst]
- ↑ "Error: no
|title=specified when using {{Cite web}}" (in zh) (PDF). United Nations Development Programme China. 2013. http://www.cn.undp.org/content/dam/china/docs/Publications/UNDP-CH-HD-Publication-NHDR_2013_EN_final.pdf. Heintað 2014-01-05.
- ↑ "2015年天津市国民经济和社会发展统计公报-新闻中心-北方网". http://news.enorth.com.cn/system/2016/03/02/030839382.shtml.
- ↑ Donati, Sabina, Italy's Informal Imperialism in Tianjin during the Liberal Epoch, 1902-1922, The Historical Journal, Cambridge University Press, 2016, available on CJO2016, doi:10.1017/S0018246X15000461.
- ↑ 《保定经济统计年鉴2011》
- ↑ shi, Guo wu yuan ren kou pu cha ban gong; council, Guo jia tong ji ju ren kou he jiu ye tong ji si bian = Tabulation on the 2010 population census of the people's republic of China by township / compiled by Population census office under the state; population, Department of; statistics, employment statistics national bureau of (2012). Zhongguo 2010 nian ren kou pu cha fen xiang, zhen, jie dao zi liao (Di 1 ban. ed.). Beijing Shi: Zhongguo tong ji chu ban she. ISBN 978-7-5037-6660-2.
- ↑ 《中国民政统计年鉴2012》


text:
Aftur í ár verður skipað fyri VILT de Suðuroy. Hesaferð verður tað í vikuskiftinum 12.-14. apríl. VILT de Suðuroy, sum er renni/gongutiltak í Suðuroynni, hevur heppnast framúr væl, nú tað hevur 4 ár á baki, og verður nú fyriskipað fyri fimtu ferð. At ganga ella renna, langa teinin úr til Sandvík til Sumba, yvir eitt vikuskifti, hevur samlað alt fleiri og fleiri luttakarar, eisini útlendingar.
Í døgunum 12.-14. apríl 2013, verður so aftur bjóða inn til VILT de Suðuroy. Ætlanin er at byrja tiltakið í Sandvík, og so halda leiðina suður yvir oynna. Teinarnir verða á sama hátt sum í fjør.
Tilmelding:
Tilmelding fer fram á www.fif.fo við gjaldskorti (DANKORT). Um goldið verður við bankaflyting skal flytast á kontu 9181-170.980.3 í EIK Banka og teldupostur sendast til treysti@treysti.fo. Tilmeldingin er BERT galdandi tá ið luttøkugjaldið er goldið.
Kostnaður:
Kostnaður kr. 1.200 fyri luttakandi, ið velja fullan pakka, tvs. mat, gisting, flutning og upplivingar. Fyri luttakarar, ið bert ynskja luttaka í renningini er kostnaðurin kr. 450.
Skrá við fyrivarni:
Fríggjadagur 12. apríl:
16.15 Gongutúrur úr Sandvík til Trongisvág 15 km
17.00 Renning úr Sandvík til Trongisvág 15 km Felagshugni og matur
21.30 Aftankvirra í Vágs Kirkju við tónleiki og andakt
Leygardagur 13. apríl:
09.00 Gongutúrur Trongisvágur til Hovs 9 km (ella 14 km um farið verður um Hovsegg)
10.00 Rennitúrur Trongisvágur til Hovs 9 km (ella 14 km um farið verður um Hovsegg)
16.00 Gongutúrur Hov til Vágs 9 km
17.00 Rennitúrur úr Hovi til Vágs 9 km
18.00 Svimjing í Vági
20.30 Felagshugni, matur og okkurt skemtiligt – her verður nógv spennandi í ár
Sunnudagur 14.apríl:
10.00 Gongutúrur Vágur til Sumba 12 km (ella 16 km um farið verður um Hestin)
11.00 Rennitúrur Vágur til Sumba 12 km (ella 16 km um farið verður um Hestin)
12.00 Felags mynd í Sumba
Set tí vikuskifti 12.-14. Apríl 2013 av til ein hendingarríkt, gevandi og spennandi vikuskifti í Suðuroy, til VILT de Suðuroy 2013.


text:
Grønmetissúpan við brokkoli
Tá vikan er um at halla og køliskápið treingir til at tømast, er altíð lekkurt við súpan. Tú kanst koyra alt grønmeti í, so sum hvíttkál, piparfrukt, aubergine, blómkál, gularót, epli, brokkoli og mangt annað.
Mest umráðandi er, at tú smakkar til við kryddaríum.
Til júst hesa súpanina er brokkoli høvuðstilfar.
Tilfar til tveir persónar
1 brokkoli
5 gularøtur
2 stórir leykir
5 fed av hvítleyki
4 epli
0,8-1 l av vatni
2 grønmetis bótarmolar
Salt
Pipar
Kili
Oregano
Tilhoyr
Steikt flesk, súrróma, snerktar breyðbitar o.a.
Sker grønmetið og eplini í smáar bitar og legg tað í eina stóra grýtu. Koyr vatnið og bótarmolarnir í og lat kóka í umleið 15-20 minuttir.
Brúka síðani stavblendaran, so grønmetið verður blendað og fær ein bleytan konsistens. Smakka til við kryddaríum. Um tú eigur eitt sindur av róma, so riggar tað væl at koyra í.
Nú er klárt at borðreiða.
Prei
Sum tit síggja á myndini, so ber til at borðreiða við ymiskum pynti, til dømis persillu ella øðrum frískum kryddurtum.


text:
Okkara Vika - Flamingo
Regular price 250,00 kr
0,00 kr
Unit price
per
Tax included. Shipping calculated at checkout.
Hava tit sum familja ein skundmiklan gerandisdag og planleggja hvørja viku, so kann okkara plakat OKKARA VIKA vera ein hjálp.
Plakatin verður sett í rammu, og so kanst tú við kalk ella whiteboard-túsj skriva beinleiðis á glasið. Sunnudag, ella tá ið tørvur er á tí, kann alt viskast vekk aftur, og ein nýggj vika byrjar.
Plakatirnar í hesi røðini koma út í A3 & A2 á mattum pappíri og verða latnar uttan rammu.
Sig okkum gjarna frá, at tú heldur, at tað manglar okkurt evni á OKKARA VIKA, so kunnu vit tillaga hetta.
Plakatin verður sett í rammu, og so kanst tú við kalk ella whiteboard-túsj skriva beinleiðis á glasið. Sunnudag, ella tá ið tørvur er á tí, kann alt viskast vekk aftur, og ein nýggj vika byrjar.
Plakatirnar í hesi røðini koma út í A3 & A2 á mattum pappíri og verða latnar uttan rammu.
Sig okkum gjarna frá, at tú heldur, at tað manglar okkurt evni á OKKARA VIKA, so kunnu vit tillaga hetta.